1. **VLADA REPUBLIKE HRVATSKE**

**PRIJEDLOG ZAKONA O RODILJNIM I RODITELJSKIM POTPORAMA,**

**S KONAČNIM PRIJEDLOGOM ZAKONA**

**Zagreb, prosinac 2022.**

**PRIJEDLOG ZAKONA O RODILJNIM I RODITELJSKIM POTPORAMA**

1. **USTAVNA OSNOVA ZA DONOŠENJE ZAKONA**

Ustavna osnova za donošenje ovoga zakona sadržana je u članku 2. stavku 4. podstavku 1., a u vezi s člancima 57. i 63. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske).

1. **OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

**Ocjena stanja**

Zakon o rodiljnim i roditeljskim potporama („Narodne novine“, br. 85/08., 110/08. - ispravak, 34/11., 54/13., 152/14., 59/17., 37/20. i 85/22.) - u daljnjem tekstu: Zakon, temeljni je propis kojim se uređuju prava roditelja i njemu izjednačenih osoba koje se brinu o djetetu na vremenske i novčane potpore, uvjeti i način njihova ostvarivanja i financiranja. Osnovna namjena Zakona je zaštita materinstva, njega i podizanje novorođenog djeteta, ravnopravna podjela prava i obveza skrbi između oba roditelja te usklađivanje obiteljskog i poslovnog života.

Zakon je stupio na snagu 9. srpnja 2008. i do sada je šest puta mijenjan i dopunjavan, a najnovije izmjene i dopune Zakona donio je Hrvatski sabor 15. srpnja 2022. te su stupile na snagu 1. kolovoza 2022.

Rodiljne i roditeljske potpore, kao jedan od osnovnih instrumenata obiteljske politike, novčane su i vremenske potpore s nekoliko važnih ciljeva. One omogućuju roditeljima pružanje adekvatne brige o djeci od njihove najranije dobi i ostvarivanje ravnoteže između poslovnog i obiteljskog života.

Posljednjim izmjenama i dopunama Zakona zakonodavstvo je usklađeno s Direktivom o ravnoteži između poslovnog i privatnog života roditelja i skrbnika i o stavljanju izvan snage Direktive Vijeća 2010/18/EU te je poseban naglasak stavljen na aktivniju ulogu očeva i na ravnopravnije roditeljstvo. Normativne intervencije izvršene su u skladu s ciljevima Direktive u dijelu koji se odnosi na uvođenje novog prava na očinski dopust te osiguravanje pretpostavki kojima će se omogućiti fleksibilnost u korištenju postojećih prava. Jedan od prioritetnih ciljeva odnosio se na veće uključivanje roditelja u korištenje roditeljskog dopusta te ravnopravnije raspodjele skrbi o djeci u najranijoj dobi od strane oba roditelja, s naglaskom na jače uključivanje očeva na sudjelovanje u ranom odgoju djece.

Zakonom je ponovno povećan i najviši (maksimalni) iznos naknade plaće koja se isplaćuje za vrijeme korištenja prava na roditeljski dopust za zaposlene i samozaposlene roditelje, za prvih šest mjeseci ako to pravo koristi jedan roditelj ili prvih osam mjeseci ako koriste oba roditelja, i to na način da naknada plaće ne može iznositi više od 225,5 % proračunske osnovice, odnosno 7.500,13 kuna (umjesto ranijih 170 % proračunske osnovice, odnosno 5.654,20 kuna), kao i naknada plaće tijekom korištenja prava na roditeljski dopust u polovici punog radnog vremena na 110 % proračunske osnovice, odnosno 3.658,60 kuna (umjesto ranijih 70 % proračunske osnovice, odnosno 2.328,20 kuna). Navedeno povećanje odnosilo se na roditeljski dopust koji se koristi kao pravo na rad s polovicom punog radnog vremena u dvostrukom trajanju neiskorištenog roditeljskog dopusta, i to za prvo i drugo rođeno dijete te za korištenje prava na dopust za blizance, treće ili svako sljedeće dijete. Ujedno su preciznije uređene i razrađene prekršajne odredbe za korisnike, pravne osobe i odgovorne osobe koje propuste postupati sukladno zakonskim odredbama u odnosu na pojedina prava propisana Zakonom. Isto tako, u svrhu osiguravanja učinkovitog nadzora nad provedbom Zakona, propisana je nadležnost tijela u obavljanju inspekcijskog nadzora.

U sustavu rodiljnih i roditeljskih potpora prava ostvaruju tri skupine korisnika: zaposleni i samozaposleni roditelji, nezaposleni, roditelji koji ostvaruju drugi dohodak i poljoprivrednici, roditelji izvan sustava rada - korisnik mirovine, korisnik prava na profesionalnu rehabilitaciju, korisnik prava na invalidsku mirovinu zbog profesionalne nesposobnosti za rad, osoba nesposobna za rad, redovni učenik, redovni student, kao i sve druge osigurane osobe Hrvatskog zavoda za zdravstveno osiguranje (u daljnjem tekstu: HZZO) koje pravo ne mogu ostvariti kao zaposleni ili samozaposleni roditelj, po osnovi drugog dohotka, kao nezaposleni roditelj, poljoprivrednik i dr. U odnosu na kategoriju zaposlenog i samozaposlenog roditelja propisana su prava na: rodiljni dopust, roditeljski dopust, očinski dopust, rad s polovicom punog radnog vremena, rad s polovicom punog radnog vremena zbog pojačane njege djeteta, stanka za dojenje djeteta, dopust trudne radnice ili dopust radnice koja je rodila ili dopust radnice koja doji dijete, slobodni radni dan za prenatalni pregled, dopust ili rad s polovicom punog radnog vremena radi skrbi i njege djeteta s težim smetnjama u razvoju te mirovanje radnog odnosa do treće godine života djeteta.

Uzimajući u obzir sve potpore iz sustava rodiljnih i roditeljskih potpora u razdoblju od 2016. do 2021., ukupno isplaćen iznos svih naknada u 2021. iznosio je 2,83 mlrd. kuna, što je povećanje od 55 % u odnosu na 2016., kada je ukupno isplaćeno 1,82 mlrd. kuna. U istom razdoblju povećan je i ukupni broj korisnika, odnosno primatelja potpora, i to za 8 % sa 161.190 korisnika u 2016. na 173.444 korisnika 2021. Broj očeva korisnika porastao je za 152 %, točnije, s 3.459 korisnika u 2016. na 8.719 u 2021. Povećao se i udio očeva u ukupnom broju korisnika, s 2,1 % na 5,0 %. Broj korisnika roditeljskog dopusta porastao je za 18 % s 32.519 na 38.378. Zakonske promjene iz 2020. utjecale su na rast broja muških korisnika ove naknade, a udio muških korisnika roditeljske naknade za neprenosivi dio dopusta bilježi kontinuirani porast (iskazani podaci Instituta za javne financije).

Međutim, unatoč poduzetim zakonodavnim aktivnostima u prethodnom razdoblju kojima su se višekratno povećavale novčane potpore, potrebno je sukladno proračunskim uvjetima, zakonskim promjenama obuhvatiti i na odgovarajući način urediti visine preostalih novčanih potpora namijenjenih kategoriji zaposlenih i samozaposlenih korisnika, s ciljem postizanja uravnoteženog međuodnosa u odnosu na druge skupine koje su na izravan ili neizravan način povezane.

Vrlo je važno kroz sustav rodiljnih i roditeljskih potpora omogućiti ravnomjerniju podjelu prava između oba roditelja, što može imati višestruke koristi za roditelje i položaj majki na tržištu rada, ali i novorođeno dijete. Nadalje, kroz sustav rodiljnih i roditeljskih potpora omogućuju se zaposlenim roditeljima primjereni iznosi naknada kako im se ne bi narušavali standard i kvaliteta života uslijed dopusta i povećanja troškova potaknutih roditeljstvom. Dostupnost ovih potpora u dovoljno izdašnim iznosima trebala bi potaknuti zaposlene roditelje na lakše odlučivanje potencijalnih roditelja na zasnivanje i proširivanje obitelji, polazeći od toga da korištenje dopusta često rezultira gubitkom jednog dijela dohotka za obitelj i da će roditelji koristiti pravo na roditeljski dopust samo ako je primjereno plaćen. Navedeno se posebice odražava na roditelje djece s teškoćama u razvoju koji se suočavaju s brojnim izazovima, ali i na roditelje koji skrbe o više djece jer su izloženiji ne samo izazovima financijske prirode nego i onima vezanim uz organizaciju vremena, obavljanja odgojne uloge, zdravstvene i drugih oblika skrbi o djetetu i slično.

U okviru Zakona, jedan od zaposlenih ili samozaposlenih roditelja djeteta s težim smetnjama u razvoju (dijete s težim tjelesnim ili mentalnim oštećenjem ili težom psihičkom bolesti), nakon isteka prava na rodiljni dopust ili u tijeku korištenja ili nakon isteka prava na roditeljski dopust, na temelju nalaza i mišljenja nadležnog tijela vještačenja ima pravo na dopust za njegu djeteta do navršene 8. godine djetetova života, uz uvjet da su oba roditelja zaposlena ili samozaposlena. Zaposleni ili samozaposleni roditelj djeteta s težim smetnjama u razvoju za vrijeme korištenja prava na dopust za njegu djeteta do navršene 8. godine djetetova života ima pravo na novčanu naknadu za puno radno vrijeme u iznosu od 70 % proračunske osnovice mjesečno (2.328,20 kuna). Temeljem izmjena i dopuna Zakona iz 2017. godine povećana je novčana potpora za ovu skupinu korisnika s ranijih 65 % na 70 % proračunske osnovice.

Zakonom je uređeno i pravo na rad s polovicom punog radnog vremena zbog pojačane njege djeteta te je propisano da po iskorištenju roditeljskog dopusta, jedan od zaposlenih, odnosno samozaposlenih roditelja ima predmetno pravo do navršene treće godine života djeteta, ako je djetetu prema nalazu i ocjeni izabranog doktora primarne zdravstvene zaštite i nadležnog liječničkog povjerenstva potrebna pojačana briga i njega. Za vrijeme korištenja ovog prava, korisnik ima pravo na novčanu naknadu u visini od 70 % proračunske osnovice mjesečno za puno radno vrijeme (2.328,20 kuna). Izmjenama i dopunama Zakona iz 2017. povećana je visina novčane potpore za ovu skupinu korisnika s ranijih 50 % proračunske osnovice na 70 % proračunske osnovice.

Prema podacima HZZO-a u 2021. bilo je ukupno: 5.064 korisnika prava na dopust za njegu djeteta do navršene 8. godine djetetova života, 2.113 korisnika prava na dopust za njegu djeteta do navršene 8. godine djetetova života koji pravo koristi kao pravo na rad s polovicom punog radnog vremena, te 117 korisnika prava na rad s polovicom punog radnog vremena radi pojačane njege djeteta.

Uvažavajući stajalište pravobraniteljice za osobe s invaliditetom i pravobraniteljice za djecu pravo na dopust radi njege djeteta s težim smetnjama u razvoju od iznimne je važnosti za skrb o djeci s teškoćama u razvoju jer pomiruje potrebu djeteta za povećanim angažmanom roditelja, ostavljajući roditelju istovremeno prostor za povratak u svijet rada i osiguravanje egzistencije za sebe i svoju obitelj. Pravobraniteljice ističu kako i iznos ove naknade nužno mora pratiti povećanje drugih srodnih naknada iz Zakona, kao i realno povećanje troškova života. Potpisivanjem Konvencije o pravima osoba s invaliditetom Republika Hrvatska opredijelila se zajamčiti odgovarajući životni standard osobama s invaliditetom, pa tako i djeci s teškoćama u razvoju, ali i njihovim obiteljima.

Roditeljima djece s teškoćama u razvoju koji svojoj djeci ne mogu osigurati skrb koja im je potrebna uz istovremeno izvršavanje svojih radnih obveza mora se omogućiti primjereni životni standard kroz naknadu koja će im biti osigurana za vrijeme u kojem nisu u mogućnosti ostvariti plaću radeći kod poslodavca. Slijedom navedenoga, ocjenjuje se potrebnim povećati visine novčanih potpora s ciljem zadovoljavanja materijalnih potreba obitelji i roditelja djece s teškoćama u razvoju, odnosno djece kojima je potrebna pojačana njega do određenih godina njihova života. Istovremeno se predlaže mogućnost nastavka korištenja prava do najduže 60 dana od dana prestanka statusa drugog roditelja kao zaposlene ili samozaposlene osobe, čime se na odgovarajući način nastoji pomoći roditeljima radi prilagodbe u nepovoljnijim obiteljskim uvjetima.

Vlada Republike Hrvatske je odredila pitanje demografske revitalizacije kao jedno od strateških pitanja budućnosti Hrvatske te snažno zagovara nastavak rada na preokretanju negativnih demografskih trendova i boljeg položaja obitelji kroz pripadajuće naknade kojima će se utjecati na održavanje i jačanje materijalnog standarda i kvalitete života obitelji.

Nastavno na posljednje zakonske izmjene kojima su povećane naknade za vrijeme korištenja roditeljskog dopusta za prvih šest, odnosno osam mjeseci te naknade tijekom korištenja roditeljskog dopusta koji se koristi kao pravo na rad s polovicom punog radnog vremena, ocjenjuje se potrebnim povećati naknade zaposlenih i samozaposlenih roditelja koji koriste roditeljski dopust u trajanju od 30 mjeseci, za rođene blizance, treće i svako sljedeće dijete. Novčane potpore za ovu skupinu korisnika koji koriste roditeljski dopust u preostalom dijelu roditeljskog dopusta (nakon proteka prvih 6, odnosno 8 mjeseci roditeljskog dopusta) iznose 70 % proračunske osnovice (2.328,20 kuna) sukladno važećem Zakonu. Daljnje povećanje ove naknade usmjereno je poticanju korištenja ovog oblika roditeljskog dopusta od strane oba zaposlena roditelja te kako ne bi došlo do znatnijeg pada životnog standarda za vrijeme korištenja roditeljskog dopusta, imajući u vidu da se radi o dopustu koji se koristi u dužem vremenskom trajanju. Prema podacima HZZO-a u 2021. bilo je ukupno 10.104 korisnika prava na roditeljski dopust za rođene blizance, treće i svako sljedeće dijete.

Prava koja posvojitelji koriste temeljem važećeg Zakona ostvaruju se prema posebnim uvjetima sukladno zakonom propisanim pretpostavkama, koji su vezani uz činjenicu posvojenja djeteta te koji su prilagođeni potrebama roditelja koji su posvojili dijete. S tim u vezi, pravo na posvojiteljski dopust koji zaposleni ili samozaposleni posvojitelj kao i pristupanje roditeljskom dopustu nakon korištenja posvojiteljskog dopusta ostvaruje se prema specifičnim uvjetima njegovog korištenja te u skladu s početkom korištenja prava koje se veže uz dan pravomoćnosti rješenja o posvojenju, a koje pravo se može koristiti do određene životne dobi djeteta. Po uzoru na očinski dopust koji je uveden kao novo pravo posljednjim izmjenama i dopunama Zakona, predlaže se uvođenje prava sličnog sadržaja u slučaju zajedničkog posvojenja zaposlenih ili samozaposlenih posvojitelja. Slijedom navedenoga, predlaže se uvođenje novog prava na dopust drugog posvojitelja, koje drugi posvojitelj koristi neovisno o radnopravnom statusu posvojitelja s kojim ima zajednički posvojeno dijete. Jedan od ciljeva je osiguravanje dodatnog vremena posvojiteljima i posvojenom djetetu za prilagodbu i stvaranje međusobne povezanosti i privrženosti, odnosno lakšem suočavanju s izazovnim situacijama u posvojeničkoj obitelji. Predmetno pravo određuje se u neprekidnom trajanju od 10 radnih dana koje posvojitelj može koristiti do isteka 6 mjeseci od pravomoćnosti rješenja o posvojenju djeteta, a pod uvjetom da korisnik prava u isto vrijeme i za isto dijete ne koristi jedno od prava propisanih Zakonom. U skladu s navedenim, propisuje se i pravo na naknadu za vrijeme korištenja prava na dopust drugog posvojitelja, na istovjetan način kao i za očinski dopust te se na odgovarajući način dopunjuju odredbe o najavi ostvarivanja prava kao i prekršajne odredbe.

Nadalje, kao rezultat kontinuiranog praćenja i analize učinaka pojedinih odredbi važećeg Zakona utvrđena je potreba za preispitivanje prepreka i nejasnoća u odnosu na primjenu prava iz sustava rodiljnih i roditeljskih potpora koja je potrebno jasnije i kvalitetnije normativno urediti, odnosno uskladiti s drugim zakonima koji utječu na pojmove i sadržaj propisan Zakonom o rodiljnim i roditeljskim potporama. U tom smislu, određena prava iz sustava rodiljnih i roditeljskih potpora je potrebno mijenjati i usklađivati s propisima iz nadležnosti drugih tijela državne uprave. Uz navedeno, predlažu se zakonska rješenja koja će pridonijeti pravilnoj i dosljednoj primjeni prava iz sustava rodiljnog i roditeljskog dopusta od strane HZZO-a kao provedbenog tijela.

**Osnovna pitanja koja se trebaju urediti zakonom** **te posljedice koje će donošenjem zakona proisteći**

Ovim normativnim rješenjem definirat će se zakonske pretpostavke za povećanje materijalnih prava pojedinih skupina zaposlenih i samozaposlenih roditelja. Prema predloženom rješenju povećava se iznos novčane potpore za zaposlene i samozaposlene roditelje djeteta s težim smetnjama u razvoju za vrijeme korištenja prava na dopust za njegu djeteta do navršene 8. godine djetetova života sa 70 % proračunske osnovice mjesečno (2.328,20 kuna) na 125 % proračunske osnovice (4.157,50 kuna), čime se na određeni način uvažavaju i preporuke pravobraniteljice za osobe s invaliditetom i pravobraniteljice za djecu koje su u više navrata ukazivale na potrebu kako i iznos ove naknade nužno mora pratiti povećanje drugih srodnih naknada iz Zakona.

Nadalje, u skladu s povećanjem iznosa naknade plaće za roditelje djeteta s težim smetnjama u razvoju, potrebno je na istovjetan način obuhvatiti i korištenje prava na rad s polovicom punog radnog vremena radi pojačane njege djeteta te se povećava naknada sa 70 % proračunske osnovice mjesečno (2.328,20 kuna) na 125 % proračunske osnovice (4.157,50 kuna).

Kako bi se pridonijelo poboljšanju uvjeta i kvalitete života obitelji u slučaju rođenja blizanaca, trećeg i svakog sljedećeg djeteta povećavaju se novčane potpore zaposlenih i samozaposlenih roditelja koji koriste roditeljski dopust u trajanju od 30 mjeseci, za rođene blizance, treće i svako sljedeće dijete, odnosno korisnika koji koriste roditeljski dopust u preostalom dijelu roditeljskog dopusta (nakon proteka prvih 6, odnosno 8 mjeseci roditeljskog dopusta), a imajući u vidu da sadašnji iznos od 70 % proračunske osnovice (2.328,20 kuna) ne zadovoljava u dovoljnoj mjeri materijalne potrebe obitelji za vrijeme korištenja ovog prava. Slijedom navedenog, naknada za ovu skupinu korisnika povećava se na 125 % proračunske osnovice (4.175,50 kuna) te se u skladu s povećanjem iznosa naknade plaće navedenog prava, na istovjetan način obuhvaća i korištenje prava na roditeljski dopust za slučaj smrti djeteta, ako je smrt nastupila tijekom korištenja navedenog prava.

Isto tako, potrebno je uskladiti visinu naknade plaće u slučajevima u kojima zaposleni ili samozaposleni roditelj ne ispunjava zakonom propisani uvjet staža osiguranja (prethodno osiguranje) te se predlaže povećanje sa 70 % proračunske osnovice mjesečno (2.328,20 kuna) na 125 % proračunske osnovice (4.157,50 kuna). Istovremeno, u cilju stvaranja povoljnijih uvjeta zaposlenih i samozaposlenih korisnika prava, mijenja se uvjet trajanja prethodnog staža osiguranja vezano uz ostvarivanje prava na novčanu naknadu za vrijeme korištenja prava prema ovom zakonu. Predlaže se izmijeniti razdoblje trajanja prethodnog osiguranja zaposlenog ili samozaposlenog roditelja kao uvjeta za ostvarivanje prava iz sustava rodiljnih i roditeljskih potpora na način da se trajanje prethodnog osiguranja smanji kako bi bilo povoljnije za korisnike prava što će utjecati na proširenje broja korisnika prava (umjesto 9 mjeseci neprekidno predlaže se 6 mjeseci, odnosno umjesto 12 mjeseci s prekidima u posljednje dvije godine predlaže se 9 mjeseci s prekidima u posljednje dvije godine). U skladu s navedenim mijenja se i uvjet prethodnog osiguranja za korisnice koje prekidaju rodiljnu ili roditeljsku brigu, odnosno rodiljnu ili roditeljsku poštedu od rada. Naime, ukoliko korisnica zbog zaposlenja ili samozaposlenja prekine pravo na rodiljnu ili roditeljsku poštedu od rada, odnosno brigu o djetetu i na radu provede neprekidno šest mjeseci, ostvaruje pravo na roditeljski dopust u preostalom trajanju ukoliko ispunjava zakonom propisane uvjete te ukoliko neiskorišteni dio predmetnog prava nije prenijela na oca djeteta. Uvodi se i izmjena uvjeta razdoblja koje posvojitelj mora neprekidno provesti na radu na način da se umjesto devet mjeseci koji prethode mjesecu u kojem namjerava započeti koristiti preostali dio neiskorištenog prava smanjuje na šest mjeseci te predmetno pravo korisnik može koristiti u preostalom trajanju kao zaposleni ili samozaposleni posvojitelj, ukoliko su ispunjeni drugi zakonom propisani uvjeti.

Predlaže se povećanje novčane naknade zaposlenog roditelja (osobe na stručnom osposobljavanju za rad bez zasnivanja radnog odnosa; roditelja njegovatelja i osobe koja pruža njegu i pomoć hrvatskom ratnom vojnom invalidu iz Domovinskog rata koji po toj osnovi imaju priznat status osiguranika iz obveznoga zdravstvenog i mirovinskog osiguranja) za vrijeme korištenja prava na rodiljni dopust ili roditeljski dopust ili rada s polovicom punog radnog vremena ili dopusta za slučaj smrti djeteta - predlaže se povećanje visine naknade koja prema važećem Zakonu iznosi 70 % proračunske osnovice mjesečno (2.328,20 kuna) na 125 % proračunske osnovice (4.175,50 kuna).

Predloženim zakonom uvodi se i propisuje iznimka prema kojoj korisnik prava (osim prava na rodiljni dopust, rodiljnu poštedu od rada te rodiljnu brigu o novorođenom djetetu) može za vrijeme korištenja istog obavljati poslove koji, s obzirom na narav i vrstu rada te ovlasti poslodavca nemaju obilježje poslova za koje se zasniva radni odnos. Propisuje se da je zasnivanje radnog odnosa, odnosno započinjanje s obavljanjem djelatnosti te zasnivanje radnog odnosa s drugim poslodavcem tijekom korištenja prava koji za svrhu nemaju obavljanje poslova u skladu s ugovorom o radu, odnosno obavljanje djelatnosti već isključivo ostvarivanje prava na rodiljne i roditeljske potpore nedopušteno, a radi mogućih zlouporaba radi ostvarivanja prava iz sustava rodiljnih i roditeljskim potpora. Ujedno se uređuje pitanje nasljeđivanja prava korisnika rodiljnih i roditeljskih potpora na potpore propisane Zakonom.

Predloženim zakonom uređuju se situacije kada tijekom korištenja prava na rodiljni ili roditeljski dopust korisniku prestane radni odnos, odnosno prestane obavljati djelatnost na način da se pravo s osnova zaposlenja ili samozaposlenja isključivo veže uz status zaposlenog, odnosno samozaposlenog roditelja, a da mu se omogući korištenje neiskorištenog dijela rodiljnog ili roditeljskog dopusta kao korisniku s osnova nezaposlenosti ili korisniku izvan sustava rada, tj. kao pravo na rodiljne ili roditeljske poštede, odnosno brige o djetetu, odnosno da mu se omogući korištenje neiskorištenog dijela tog prava nakon ponovnog stjecanja statusa zaposlenog ili samozaposlenog roditelja. Na istovjetan način određena je mogućnost načina korištenja prava na rodiljne i roditeljske poštede od rada, odnosno brige o djetetu kao i način prijenosa tog prava na drugog roditelja.

Nadalje, predlaže se korisnicima koji izgube status u obveznom zdravstvenom osiguranju, utvrditi prestanak korištenja prava s danom gubitka statusa, s time da mogu pravo ponovno uspostaviti s danom stjecanja statusa u obveznom zdravstvenom osiguranju ako nisu istekli rokovi za korištenje prava propisani zakonom, odnosno ako nije došlo do promjene u statusu korisnika koja onemogućuju nastavak korištenja prekinutog prava. U odnosu na važeći Zakon ovo je rješenje za korisnike prava na rodiljnu i roditeljsku poštedu od rada, odnosno brige o djetetu povoljnije jer korisnici koji unutar 30 dana nisu stekli novi status u obveznom zdravstvenom osiguranju u cijelosti su gubili daljnje korištenje prava.

Ocjenjuje se da će predložena normativna rješenja kojim se predviđa povećanje materijalnih prava proizvesti značajan pozitivan socijalni učinak kroz poboljšanje statusa budućih korisnika koji će to pravo moći ostvariti (djeca, obitelji, zaposleni i samozaposleni korisnici prava iz Zakona).

Predlaže se uvođenje novog prava na dopust drugog posvojitelja, koje drugi posvojitelj koristi neovisno o radnopravnom statusu posvojitelja s kojim ima zajednički posvojeno dijete, u neprekidnom trajanju (10 radnih dana za slučaj posvojenja jednog djeteta, odnosno 15 radnih dana za slučaj posvojenja blizanaca ili istodobnog posvojenja dvoje ili više djece ili djeteta koje posvojenjem postaje treće ili svako sljedeće dijete u obitelji zaposlenog ili samozaposlenog posvojitelja ili djeteta s teškoćama u razvoju), a koje posvojitelj može koristiti do isteka 6 mjeseci od pravomoćnosti rješenja o posvojenju djeteta, za koje pravo se propisuje pravo na naknadu plaće na istovjetan način kao i za očinski dopust.

Nadalje, odredbama u vezi udomiteljskog dopusta uređuje se pravo udomitelja na udomiteljski dopust te njegova uvjetovanost radnopravnim statusom korisnika, kao i duljina trajanja dopusta. Pravo na udomiteljski dopust priznaje se u trajanju od šest mjeseci za dijete do sedme godine života, a iznimno se može produžiti za 60 dana kada se istodobno udomi dvoje ili više djece ili dijete s teškoćama u razvoju.

Radi jedinstvenog i sveobuhvatnog pravnog uređenja pitanja koja su prema važećem Zakonu bila propisana i razrađena podzakonskim propisima u pogledu uvjeta i postupka za stjecanje pojedinih prava (prava zaposlenog roditelja ili samozaposlenog roditelja djeteta s težim smetnjama u razvoju na dopust ili na rad u skraćenom radnom vremenu radi njege djeteta, prava na stanku za dojenje djeteta, prava na dopust trudne radnice, prava na dopust radnice koja je rodila i prava na dopust trudne radnice koja doji dijete te prava na rad u skraćenom radnom vremenu radi pojačane brige i njege djeteta) predviđa se sadržajno urediti u okviru odredbi ovoga zakona. Istovremeno, pitanja organizacijske naravi (vođenje elektroničkog očevidnika o korisnicima prava, podnošenja izvješća o ostvarivanju prava te načina obračunavanja i isplate naknade plaće za vrijeme korištenja prava iz članka 28. ovoga zakona) uredit će se pravilnicima u predviđenom roku nakon stupanja zakona na snagu. Isto tako, pravilnikom će se propisati bolesti, odnosno stanja djeteta za stjecanje prava roditelja na rad s polovicom punog radnog vremena radi pojačane brige i njege djeteta.

Kao rezultat kontinuiranog praćenja i analize učinaka pojedinih odredbi važećeg Zakona utvrđena je potreba za preispitivanje prepreka i nejasnoća u odnosu na primjenu prava iz sustava rodiljnih i roditeljskih potpora koja su predloženim zakonom uklonjena, odnosno jasnije i kvalitetnije normativno uređena. Preciznijim i boljim rješenjem pojedinih pitanja te usklađivanjem s drugim zakonima koji utječu na pojmove i sadržaj propisan Zakonom, predloženi zakon bi trebao pridonijeti pravilnoj, dosljednoj i jedinstvenoj primjeni u pogledu prava iz sustava rodiljnih i roditeljskih potpora. Isto tako, izvršena su određena nomotehnička poboljšanja (struktura odredbi, preglednost, izričaj i slično) u odnosu na važeći Zakon.

U odnosu na važeći Zakon izostavlja se odredba koja propisuje ostvarivanje prava iz sustava rodiljnih i roditeljskih potpora od strane azilanata i osoba pod supsidijarnom zaštitom, s obzirom na to da niti unatoč važećoj odredbi nije moguće priznavanje ovih prava azilantima i osobama pod supsidijarnom zaštitom koje (iako imaju pravo na zdravstvenu zaštitu na teret sredstava državnog proračuna sukladno posebnom propisu) ne stječu status u obveznom zdravstvenom osiguranju Republike Hrvatske te time ne zadovoljavaju uvjet za priznavanjem prava na rodiljnu i roditeljsku poštedu od rada, odnosno brigu o djetetu.

Uvažavajući prijedlog pravobraniteljice za djecu kojim je iskazana potreba izmjene terminologije za populaciju djece s teškoćama u razvoju izmijenjena je zastarjela terminologija „djeca s težim smetnjama u razvoju“ u odnosu na korištenje prava iz ovoga zakona.

Uz navedeno, predložene zakonske izmjene usmjerene su poticanju demografske obnove i demografskog razvoja Republike Hrvatske, uvažavajući povezanost sustava obiteljskih potpora s ukupnim pronatalitetnim kretanjima i učinkom na održanje i podizanje socijalne sigurnosti obitelji s uzdržavanom djecom.

1. **OCJENA I IZVORI SREDSTAVA POTREBNIH ZA PROVOĐENJE ZAKONA**

Dodatna financijska sredstva potrebna za provedbu ovoga zakona, čija primjena se očekuje od 1. siječnja 2023., u odnosu na važeći Zakon, ukupno iznose 144.597.941,41 kunu (19.191.444,87 eura) u 2023. te 157.744.805,29 kuna (20.936.333,57 eura) godišnje u 2024. i 2025. Od navedenog iznosa za određena prava sredstva se osiguravaju na teret Hrvatskog zavoda za zdravstveno osiguranje, a dio u okviru Središnjeg državnog ureda za demografiju i mlade. Povećana izdvajanja na teret sredstava Hrvatskog zavoda za zdravstveno osiguranje za provedbu novog ovoga zakona u odnosu na važeći Zakon iznose ukupno 57.311.536,33 kuna (7.606.548,06 eura) u 2023. te 62.521.676,00 kuna (8.298.052,43 eura) godišnje u 2024. i 2025. Povećana izdvajanja na teret Središnjeg državnog ureda za demografiju i mlade za provedbu novog ovoga zakona u odnosu na važeći Zakon iznose 87.286.405,08 kuna (11.584.896,82 eura) te 95.223.129,29 kuna (12.638.281,15 eura) godišnje u 2024. i 2025.

Navedena sredstva osigurat će se preraspodjelom unutar Državnog proračuna Republike Hrvatske za 2023., a u 2024. i 2025. u okviru limita ukupnih rashoda koje Vlada Republike Hrvatske utvrđuje odlukom o proračunskom okviru za naredno trogodišnje razdoblje. Provedbom ovoga zakona neće mijenjati višak/manjak Hrvatskog zavoda za zdravstveno osiguranje koji Vlada Republike Hrvatske utvrđuje odlukom o proračunskom okviru za naredno trogodišnje razdoblje.

1. **PRIJEDLOG ZA DONOŠENJE ZAKONA PO HITNOM POSTUPKU**

Donošenje ovoga zakona predlaže se po hitnom postupku sukladno članku 204. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. - Odluka Ustavnog suda Republike Hrvatske i 123/20.) zbog osobito opravdanih razloga. Naime, predložene mjere predstavljaju izravne potpore obiteljima s novorođenom djece te će pozitivno utjecati na povećanje ukupne kvalitete života i standarda roditelja i djece. Slijedom navedenoga, potrebno je što prije stvoriti zakonodavni okvir za povećanje materijalnih prava sadašnjih i budućih, zaposlenih i samozaposlenih korisnika prava iz sustava rodiljnih i roditeljskih potpora, kako bi se odredbe zakona mogle primijeniti s 1. siječnja 2023. Žurna primjena ove mjere je izuzetno važna budući da se radi o mjeri iz područja obiteljske i pronatalitetne politike te zbog stvaranja povoljnijeg okruženja i financijskih uvjeta za obitelji s novorođenom djecom.

**KONAČNI PRIJEDLOG ZAKONA O RODILJNIM**

**I RODITELJSKIM POTPORAMA**

**DIO PRVI**

**OPĆE ODREDBE**

**Članak 1.**

(1) Ovim se Zakonom radi zaštite materinstva, njege novorođenog djeteta i njegova podizanja, ravnopravne podjele prava i obveza skrbi o djetetu između oba roditelja te usklađenja obiteljskog i poslovnog života propisuje pravo roditelja i njemu izjednačene osobe na vremenske i novčane potpore, uvjeti i način njihova ostvarivanja i financiranja te tijela nadležna za provedbu ovoga Zakona.

(2) Izrazi koji se koriste u ovom Zakonu, a imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

**Članak 2.**

(1) Ovim Zakonom u hrvatsko zakonodavstvo preuzimaju se sljedeći akti Europske unije:

1. Direktiva Vijeća 92/85/EEZ od 19. listopada 1992. o uvođenju mjera za poticanje poboljšanja sigurnosti i zdravlja na radu trudnih radnica te radnica koje su nedavno rodile ili doje (deseta pojedinačna direktiva u smislu članka 16. stavka 1. Direktive 89/391/EEZ) (SL L 348, 28.11.1992.)

2. Direktiva 2010/41/EU Europskog parlamenta i Vijeća od 7. srpnja 2010. o primjeni načela jednakog postupanja prema muškarcima i ženama koji su samozaposleni i stavljanju izvan snage Direktive Vijeća 86/613/EEZ (SL L 180, 15.7.2010.)

3. Direktiva (EU) 2019/1158 Europskog parlamenta i Vijeća od 20. lipnja 2019. o ravnoteži između poslovnog i privatnog života roditelja i pružatelja skrbi i o stavljanju izvan snage Direktive Vijeća 2010/18/EU (SL L 188, 12.7.2019.).

(2) Tijelo državne uprave nadležno za demografiju dostavlja Europskoj komisiji sve informacije koje se odnose na provedbu ovoga Zakona, a koje uključuju dostupne zbirne podatke o korištenju različitih vrsta dopusta od strane muškaraca i žena u skladu s ovim Zakonom.

**Članak 3.**

(1) Vremenske potpore prema ovom Zakonu su dopusti, poštede od rada i propisano vrijeme za njegu i brigu o djetetu.

(2) Novčane potpore prema ovom Zakonu su naknada plaće, novčana naknada, novčana pomoć i jednokratna novčana potpora za novorođeno dijete.

(3) Potpore iz stavaka 1. i 2. ovoga članka ostvaruju majka i otac djeteta i druge osobe koje na temelju odluke nadležnog tijela ostvaruju roditeljsku skrb, posvojitelj djeteta, skrbnik, udomitelj ili druga fizička osoba kojoj je maloljetno dijete odlukom nadležnog tijela povjereno na svakodnevnu skrb, pod uvjetima i na način utvrđen ovim Zakonom.

(4) Odredbe ovoga Zakona primjenjuju se pod jednakim uvjetima na roditelje u bračnoj i izvanbračnoj zajednici kao i na roditelje ili njima izjednačene osobe koje se brinu o djetetu, a koje se ne nalaze u bračnoj ili izvanbračnoj zajednici.

**Članak 4.**

(1) Tijelo državne uprave nadležno za demografiju nadzire provedbu ovoga Zakona.

(2) Za odlučivanje o pravima propisanim ovim Zakonom nadležan je Hrvatski zavod za zdravstveno osiguranje (u daljnjem tekstu: Zavod) ako za pojedina prava prema ovom Zakonu nije drugačije propisano.

**Članak 5.**

(1) Novčane potpore ostvarene prema ovom Zakonu ne mogu biti predmet ovrhe ili osiguranja, osim prema sudskoj odluci ili rješenju nadležnog centra za socijalnu skrb radi koristi djeteta za koje su ostvarene.

(2) Novčane potpore ostvarene prema ovom Zakonu ne mogu iznositi manje od 70 % proračunske osnovice utvrđene zakonom o izvršavanju državnog proračuna (u daljnjem tekstu: proračunska osnovica).

**Članak 6.**

(1) Prava koja pripadaju korisnicima iz članka 3. stavka 3. ovoga Zakona ne mogu se nasljeđivati.

(2) Iznimno od odredbe iz stavka 1. ovoga članka, dospjela novčana potraživanja koja nisu isplaćena do smrti korisnika mogu se nasljeđivati.

**Članak 7.**

Pojedini izrazi u smislu ovoga Zakona imaju značenja:

1. „zapošljavanje“ je rad fizičke osobe koji ona obavlja za plaću po osnovi ugovora o radu ili drugog akta poslodavca kojim se uređuje radni odnos ili rad fizičke osobe koja je izabrana ili imenovana na stalnu dužnost u određenom tijelu državne vlasti, odnosno jedinici lokalne i područne (regionalne) samouprave ako za taj rad prima plaću ili rad fizičke osobe koja je član uprave trgovačkog društva i izvršni direktor trgovačkog društva, osoba koja je likvidator ili upravitelj zadruge ako po toj osnovi ostvaruje primitak (plaću) ili rad fizičke osobe koja je prema općem propisu o radu sklopila ugovor o stručnom osposobljavanju za rad bez zasnivanja radnog odnosa ili koja se stručno osposobljava za rad uz mogućnost korištenja mjera aktivne politike zapošljavanja sukladno posebnim propisima

2. „samozapošljavanje“ je rad fizičke osobe kojim ona samostalno obavlja gospodarsku djelatnost, odnosno profesionalnu djelatnost kao svoje jedino ili glavno zanimanje s namjerom ostvarivanja, po osnovi te djelatnosti, primitka podložnog plaćanju poreza na dohodak ili prihoda podložnog plaćanju poreza na dobit, u skladu s poreznim propisima

3. „drugi dohodak“ je primitak fizičke osobe koji se utvrđuje u skladu s posebnim propisima o porezima i doprinosima

4. „prethodno osiguranje“ je staž osiguranja koji je fizička osoba ostvarila na temelju svog nesamostalnog ili samostalnog rada te na temelju naknade plaće nakon prestanka toga rada ostvarene prema propisima obveznoga zdravstvenog osiguranja ili ugovora o stručnom osposobljavanju za rad bez zasnivanja radnog odnosa

5. „ukupni broj rođene djece*“*obuhvaća mrtvorođenu i umrlu djecu, posvojenu djecu, maloljetnu djecu kojima je korisnik određen za skrbnika, maloljetnu djecu kojoj korisnik kao udomitelj pruža uslugu smještaja, kao i djecu koja su odlukom nadležnog tijela povjerena korisniku na svakodnevnu skrb

6. „mjesec“ je jedinična vremenska vrijednost od 30 kalendarskih dana koja služi za izračun trajanja prava propisanih ovim Zakonom

7. „kućanstvo“ je zajednica života, privređivanja i trošenja ostvarenih prihoda svih članova obitelji korisnika prava iz ovoga Zakona

8. „puno radno vrijeme“ je rad od 40 sati tjedno, ako posebnim propisom, kolektivnim ugovorom, sporazumom sklopljenim između radničkog vijeća i poslodavca ili ugovorom o radu nije drugačije određeno

9. „rad s polovicom punog radnog vremena“ je rad s polovicom radnog vremena iz točke 8. ovoga članka

10. „trudna radnica“ je zaposlena radnica koja o svom stanju trudnoće pisanim putem obavijesti svoga poslodavca, ako ovim Zakonom nije drugačije propisano

11. „radnica koja je rodila“ je zaposlena radnica majka djeteta u dobi do navršene njegove prve godine života, koja o tom svom stanju pisanim putem obavijesti poslodavca najkasnije 30 dana prije povratka na rad

12. „radnica koja doji dijete“ je zaposlena radnica majka djeteta koje doji u dobi do navršene njegove prve godine života, koja o tom svom stanju pisanim putem obavijesti poslodavca najkasnije 30 dana prije povratka na rad

13. “roditeljski dopust“u smislu ovoga Zakona je dopust zaposlenog ili samozaposlenog roditelja ili njemu izjednačene osobe koja se brine o djetetu, na temelju rođenja ili posvojenja djeteta, radi pružanja njege i podizanja tog djeteta

14. “očinski dopust“u smislu ovoga Zakona je dopust zaposlenog ili samozaposlenog oca ili njemu izjednačene osobe koja se brine o djetetu, povodom rođenja djeteta, radi pružanja njege i podizanja tog djeteta

15. „radni dan“ iz članka 16. stavka 1. ovoga Zakona određuje se prema radnikovom tjednom rasporedu ugovorenog radnog vremena, na način da se u korištenju prava na očinski dopust radniku koji radi u punom radnom vremenu, uzima kao da radnik svaki dan radi po osam sati.

**DIO DRUGI**

**KORISNIK RODILJNIH I RODITELJSKIH POTPORA**

**Članak 8.**

(1) Korisnik rodiljnih i roditeljskih potpora prema ovom Zakonu je djetetov roditelj ili njemu izjednačena osoba koji:

1. na temelju zapošljavanja prema propisima o radu ima priznat status osiguranika u obveznom zdravstvenom i mirovinskom osiguranju (u daljnjem tekstu: zaposleni roditelj), što obuhvaća:

a) osobe u radnom odnosu, službenike i namještenike i s njima prema posebnom propisu izjednačene osobe zaposlene na državnom području Republike Hrvatske

b) osobe s prebivalištem, odobrenim stalnim boravkom ili dugotrajnim boravištem u Republici Hrvatskoj zaposlene u inozemstvu kod stranog poslodavca koje nemaju zdravstveno osiguranje stranog nositelja zdravstvenog osiguranja, odnosno koje nisu obvezno osigurane prema inozemnim propisima na način kako je to određeno međunarodnim ugovorom o socijalnom osiguranju i propisima Europske unije o koordinaciji sustava socijalne sigurnosti

2. na temelju samozapošljavanja ima priznat status osiguranika u obveznom zdravstvenom i mirovinskom osiguranju (u daljnjem tekstu: samozaposleni roditelj), što obuhvaća:

a) osobe koje na području Republike Hrvatske obavljaju gospodarsku djelatnost obrta i s obrtom izjednačene djelatnosti

b) osobe koje samostalno u obliku slobodnog zanimanja obavljaju profesionalnu djelatnost te osobe koje u Republici Hrvatskoj obavljaju djelatnost poljoprivrede i šumarstva kao jedino ili glavno zanimanje, ako su obveznici poreza na dohodak ili poreza na dobit, a nisu osigurane po osnovi rada ili kao korisnici prava na mirovinu

c) osobe koje obavljaju poljoprivrednu djelatnost kao jedino ili glavno zanimanje, a upisani su u upisnik obiteljskog poljoprivrednog gospodarstva u svojstvu nositelja ili člana obiteljskog poljoprivrednog gospodarstva, a nisu osigurane po osnovi rada ili kao korisnici prava na mirovinu ili se nalaze na redovitom školovanju

d) svećenike i druge službenike vjerske zajednice, koja je upisana u evidenciju vjerskih zajednica koju vodi nadležno državno tijelo, ako nisu osigurani po osnovi rada

3. ostvaruje drugi dohodak na koji su plaćeni doprinosi prema propisima o doprinosima za obvezna osiguranja te koji je s te osnove stekao status osiguranika u obveznom zdravstvenom osiguranju (u daljnjem tekstu: roditelj koji ostvaruje drugi dohodak)

4. je poljoprivrednik koji u Republici Hrvatskoj obavlja djelatnost poljoprivrede i šumarstva kao jedino ili glavno zanimanje ako je vlasnik, posjednik ili zakupac, odnosno ako poljoprivrednu djelatnost obavlja u obliku samoopskrbnog poljoprivrednog gospodarstva te ako je s te osnove stekao status osiguranika u obveznom zdravstvenom i mirovinskom osiguranju, a nije obveznik poreza na dohodak ili poreza na dobit i nije zdravstveno osiguran po osnovi rada ili kao korisnik prava na mirovinu (u daljnjem tekstu: poljoprivrednik)

5. u skladu s propisima o tržištu rada ima priznat status nezaposlene osobe (u daljnjem tekstu: nezaposleni roditelj)

6. je korisnik mirovine, korisnik prava na profesionalnu rehabilitaciju ili korisnik prava na invalidsku mirovinu zbog djelomičnog gubitka radne sposobnosti, odnosno zbog profesionalne nesposobnosti za rad prema propisima o mirovinskom osiguranju Republike Hrvatske ili osoba koja se prema propisima o socijalnoj skrbi ne smatra sposobnom za rad ili se prema drugim propisima smatra uzdržavanom osobom ili je redoviti učenik, odnosno redoviti student ili korisnik koji nema uvjete za ostvarenje statusa korisnika iz točaka 1. do 5. ovoga stavka, a ima priznat status osigurane osobe u obveznom zdravstvenom osiguranju (u daljnjem tekstu: roditelj izvan sustava rada).

(2) Zaposlenim roditeljem u smislu stavka 1. točke 1. ovoga članka smatra se i roditelj, odnosno s njim izjednačena osoba koji je:

- izabran ili imenovan na dužnosti u tijelima državne vlasti ili u tijelima jedinica lokalne i područne (regionalne) samouprave, ako za taj rad prima plaću i ako po toj osnovi ima priznat status osiguranika u obveznom zdravstvenom i mirovinskom osiguranju

- član uprave, odnosno izvršni direktor trgovačkog društva, likvidator ili upravitelj zadruge, ako po toj osnovi ima priznat status osiguranika u obveznom zdravstvenom i mirovinskom osiguranju

- osoba na stručnom osposobljavanju za rad bez zasnivanja radnog odnosa, odnosno koja se stručno osposobljava za rad uz mogućnost korištenja mjera aktivne politike zapošljavanja sukladno posebnom propisu, i koja po toj osnovi ima priznat status osiguranika u obveznom zdravstvenom i mirovinskom osiguranju

- roditelj njegovatelj, odnosno njegovatelj sukladno zakonu kojim se uređuje socijalna skrb, koji po toj osnovi ima priznat status osiguranika u obveznom zdravstvenom i mirovinskom osiguranju

- osoba koja pruža njegu i pomoć hrvatskom ratnom vojnom invalidu iz Domovinskog rata te po toj osnovi ima priznat status osiguranika u obveznom zdravstvenom i mirovinskom osiguranju.

(3) Korisnik rodiljnih i roditeljskih potpora iz ovoga Zakona je i posvojitelj koji ima utvrđen status osigurane osobe u obveznom zdravstvenom osiguranju, prema svom radnopravnom statusu, ako ovim Zakonom nije drukčije propisano.

(4) Korisnik je, prema odredbama ovoga Zakona i pod uvjetima iz ovoga Zakona, i skrbnik maloljetnog djeteta kojem je rješenjem nadležnog tijela to dijete povjereno na svakodnevnu skrb ili druga fizička osoba kojoj je maloljetno dijete odlukom nadležnog tijela povjereno na svakodnevnu skrb, ili koja na temelju odluke nadležnog tijela ostvaruje roditeljsku skrb, prema svom radnopravnom statusu, pod uvjetom da ima status osigurane osobe u obveznom zdravstvenom osiguranju i ako s tim djetetom živi u zajedničkom kućanstvu.

(5) Korisnik prema odredbama ovoga Zakona i pod uvjetima iz ovoga Zakona je i udomitelj maloljetnog djeteta, prema svom radnopravnom statusu, pod uvjetom da ima status osigurane osobe u obveznom zdravstvenom osiguranju i ako s tim djetetom živi u zajedničkom kućanstvu.

(6) Korisnik rodiljnih i roditeljskih potpora prema odredbama ovoga Zakona je i stranac s odobrenim stalnim boravkom, odnosno dugotrajnim boravištem u Republici Hrvatskoj koji ima priznat status osigurane osobe u obveznom zdravstvenom osiguranju.

**DIO TREĆI**

**PRAVA KORISNIKA NA RODILJNE I RODITELJSKE POTPORE**

**Članak 9.**

(1) Korisnik iz članka 8. stavka 1. točaka 1. i 2. i stavka 2. ovoga Zakona ima pravo na:

1. rodiljni dopust
2. očinski dopust
3. roditeljski dopust
4. rad s polovicom punog radnog vremena
5. rad s polovicom punog radnog vremena zbog pojačane njege djeteta
6. stanku za dojenje djeteta
7. dopust trudne radnice ili dopust radnice koja je rodila ili dopust radnice koja doji dijete
8. slobodan radni dan za prenatalni pregled
9. dopust ili rad s polovicom punog radnog vremena radi skrbi i njege djeteta s teškoćama u razvoju
10. mirovanje radnog odnosa, odnosno djelatnosti na temelju koje je stekao status osiguranika do treće godine života djeteta.

(2) Korisnik iz članka 8. stavka 1. točaka 3., 4. i 5. ovoga Zakona ima pravo na:

1. rodiljnu poštedu od rada
2. roditeljsku poštedu od rada.

(3) Korisnicima iz članka 8. stavka 1. točaka 1. do 5. i stavka 2. ovoga Zakona za vrijeme korištenja propisanih prava, ovisno o njihovu radnopravnom statusu, pripada pravo na naknadu plaće ili novčanu naknadu prema odredbama ovoga Zakona.

(4) Korisnik iz članka 8. stavka 1. točke 6. ovoga Zakona po rođenju djeteta ima pravo na novčanu pomoć radi rodiljne ili roditeljske brige o novorođenom djetetu prema odredbama ovoga Zakona.

(5) Korisnik iz članka 8. stavka 3. ovoga Zakona osnovom pravomoćnog rješenja o posvojenju ima pravo, prema svom radnopravnom statusu, na posvojiteljski dopust, dopust drugog posvojitelja ili posvojiteljsku poštedu od rada ili posvojiteljsku brigu o djetetu te, za vrijeme korištenja jednog od tih prava, pravo na naknadu plaće ili novčanu naknadu ili novčanu pomoć prema odredbama ovoga Zakona.

(6) Korisnik iz članka 8. stavka 4. ovoga Zakona, na temelju pravomoćnog rješenja o skrbništvu, odnosno pravomoćne odluke nadležnog tijela kojom mu je dijete povjereno na svakodnevnu skrb ili kojom ostvaruje roditeljsku skrb, ostvaruje prava prema ovom Zakonu, sukladno svome radnopravnom statusu i pod uvjetom da ta prava roditelj djeteta nije iskoristio.

(7) Korisnik iz članka 8. stavka 5. ovoga Zakona, na temelju pravomoćnog rješenja nadležnog tijela, ostvaruje pravo na udomiteljski dopust i vremenske potpore iz ovoga Zakona sukladno svom radnopravnom statusu.

(8) Korisnik iz članka 8. stavka 5. ovoga Zakona ne ostvaruje pravo na novčane potpore prema ovom Zakonu.

(9) Korisnici iz članka 8. ovoga Zakona, osim novčanih potpora iz stavaka 3., 4. i 5. ovoga članka, pod uvjetima iz ovoga Zakona, imaju pravo i na jednokratnu novčanu potporu za novorođeno dijete.

**Članak 10.**

(1) Prava iz članka 9. ovoga Zakona korisnici ostvaruju na način, u opsegu, pod uvjetima i u rokovima propisanim ovim Zakonom, ako ovim Zakonom nije drukčije propisano.

(2) Korisnik koji sukladno svom radnopravnom statusu u trenutku rođenja djeteta nije započeo i iskoristio prava prema ovom Zakonu u rokovima propisanima za njihovo korištenje ne može potraživati vremenske i novčane potpore za neiskorišteno pravo.

**Članak 11.**

Prava iz članka 9. ovoga Zakona ne mogu istodobno koristiti oba roditelja za isto dijete, odnosno jedan roditelj ne može istodobno koristiti više prava iz članka 9. stavaka 1. do 8. ovoga Zakona za jedno ili više djece, osim ako ovim Zakonom nije drugačije propisano.

**Članak 12.**

(1) Za vrijeme korištenja prava iz sustava rodiljnih i roditeljskih potpora korisnik može obavljati poslove osnovom kojih nema utvrđen status osiguranika u obveznom zdravstvenom osiguranju, pod uvjetom da se ne radi o poslovima za koje se, s obzirom na narav i vrstu rada te ovlasti poslodavca, zasniva radni odnos.

(2) Za vrijeme korištenja prava na rodiljni dopust, rodiljnu poštedu od rada te rodiljnu brige o novorođenom djetetu obavljanje poslova u smislu stavka 1. ovoga članka nije dopušteno.

(3) Korisnik iz stavka 1. ovoga članka za kojeg se utvrdi da za vrijeme korištenja rodiljnih i roditeljskih potpora obavlja poslove za koje ima utvrđen status osiguranika u obveznom zdravstvenom osiguranju, odnosno poslove za koje se, s obzirom na narav i vrstu rada te ovlasti poslodavca, zasniva radni odnos te bilo koje druge poslove koje ugrožavaju svrhu radi koje mu je pravo iz sustava rodiljnih i roditeljskih potpora priznato, gubi pravo na novčane potpore utvrđene ovim Zakonom za razdoblje obavljanja tih poslova.

(4) Korisnik iz stavka 2. ovoga članka za kojeg se utvrdi da za vrijeme korištenja prava radi, odnosno obavlja poslove osnovom kojih je obvezno zdravstveno osiguran, obavlja ugovorene poslove temeljem obveznopravnog ugovora te bilo koje druge poslove gubi pravo na novčane potpore utvrđene ovim Zakonom za razdoblje obavljanja tih poslova.

**Članak 13.**

Zasnivanje radnog odnosa, odnosno započinjanje s obavljanjem djelatnosti te zasnivanje radnog odnosa s drugim poslodavcem tijekom korištenja prava prema ovom Zakonu koji za svrhu nemaju obavljanje poslova u skladu s ugovorom o radu, odnosno obavljanje djelatnosti već isključivo ostvarivanje prava na rodiljne i roditeljske potpore nije dopušteno.

**Članak 14.**

Ako postoji neslaganje roditelja koji ostvaruju zajedničku roditeljsku skrb u vezi s korištenjem prava iz ovoga Zakona primjenjuje se zakon kojim se uređuju obiteljski odnosi, ako ovim Zakonom nije drukčije propisano.

**POGLAVLJE I.**

**PRAVA ZAPOSLENIH RODITELJA I SAMOZAPOSLENIH RODITELJA**

**NA RODILJNE I RODITELJSKE POTPORE**

**ODJELJAK A**

**RODILJNI DOPUST**

**Članak 15.**

(1) Zaposlena ili samozaposlena trudnica, odnosno zaposlena ili samozaposlena majka za vrijeme trudnoće, poroda i njege novorođenog djeteta ima pravo na rodiljni dopust u trajanju od 28 dana prije dana očekivanog poroda do navršenih šest mjeseci života djeteta, koji se sastoji od obveznoga i dodatnoga rodiljnog dopusta.

(2) Zaposlena ili samozaposlena trudnica, odnosno zaposlena ili samozaposlena majka obvezni rodiljni dopust koristi u neprekidnom trajanju od 98 dana, od kojih 28 dana prije dana očekivanog poroda te 70 dana nakon rođenja djeteta.

(3) Dan očekivanoga poroda utvrđuje izabrani doktor zdravstvene zaštite žena iz obveznoga zdravstvenog osiguranja.

(4) Iznimno od stavka 2. ovoga članka, zaposlena ili samozaposlena trudnica, ovisno o stanju trudnoće i zdravstvenom stanju, može početi koristiti rodiljni dopust i 45 dana prije dana očekivanog poroda, što utvrđuje izabrani doktor zdravstvene zaštite žena iz stavka 3. ovoga članka.

(5) Nakon proteka obveznoga rodiljnog dopusta iz stavka 2. ovoga članka zaposlena ili samozaposlena majka ima pravo na dodatni rodiljni dopust do navršenih šest mjeseci života djeteta, koji može svojom pisanom izjavom prenijeti na oca djeteta, uz njegovu prethodnu pisanu suglasnost, u cijelosti ili u vremenski ograničenom trajanju.

(6) Ako je dijete prerano rođeno, dodatni rodiljni dopust iz stavka 5. ovoga članka produžuje se za onoliko dana za koliko je dijete prerano rođeno.

(7) Pod prerano rođenim djetetom u smislu stavka 6. ovoga članka smatra se dijete rođeno prije navršenog 37. tjedna, odnosno 259. dana trudnoće, što utvrđuje nadležno tijelo vještačenja Zavoda na osnovi medicinske dokumentacije.

**ODJELJAK B**

**OČINSKI DOPUST**

**Članak 16.**

(1) Zaposleni ili samozaposleni otac ima pravo, nakon rođenja djeteta, na očinski dopust u neprekidnom trajanju, ovisno o broju rođene djece:

* od deset radnih dana za jedno dijete
* od 15 radnih dana u slučaju rođenja blizanaca, trojki ili istodobnog rođenja više djece.

(2) Zaposleni ili samozaposleni otac pravo iz stavka 1. ovoga članka može koristiti do navršenih šest mjeseci života djeteta pod uvjetom da u isto vrijeme ne koristi jedno od prava propisanih ovim Zakonom.

(3) Zaposleni ili samozaposleni otac može koristiti pravo iz stavka 1. ovoga članka neovisno o radnopravnom statusu majke.

(4) Pravo na očinski dopust je neprenosivo.

**ODJELJAK C**

**RODITELJSKI DOPUST**

**Članak 17.**

(1) Zaposleni ili samozaposleni roditelj, od dana navršetka šest mjeseci života djeteta, odnosno protekom vremena iz članka 19. stavaka 1., 2. i 3. ovoga Zakona, ima pravo na roditeljski dopust.

(2) Zaposleni roditelj ili samozaposleni roditelj može koristiti roditeljski dopust do osme godine života djeteta na način i u trajanju propisanom člankom 18. ovoga Zakona.

(3) Pravo na roditeljski dopust osobno je pravo svake zaposlene i samozaposlene majke te zaposlenog i samozaposlenog oca pod uvjetom da je majka djeteta zaposlena ili samozaposlena osoba u trenutku rođenja djeteta.

(4) Iznimno od stavka 3. ovoga članka, zaposleni ili samozaposleni otac ima pravo na roditeljski dopust ako majka djeteta nije zaposlena ili samozaposlena osoba u trenutku rođenja djeteta pod uvjetom da nije koristila pravo, odnosno nije ispunjavala uvjete za korištenje prava na vremenske i novčane potpore utvrđene člancima 39. i 42. ovoga Zakona.

(5) Pravo na roditeljski dopust zaposleni ili samozaposleni roditelji stječu s danom navršenog šestog mjeseca života djeteta i koriste ga, u jednakom dijelu, ako ovim Zakonom nije drukčije propisano.

**Članak 18.**

(1) Zaposleni ili samozaposleni roditelj ima pravo na roditeljski dopust u trajanju od osam ili 30 mjeseci, ovisno o broju rođene djece i načinu njegova korištenja.

(2) Zaposleni ili samozaposleni roditelj ima pravo na roditeljski dopust u trajanju od:

* osam mjeseci, za prvo i drugo rođeno dijete
* 30 mjeseci, za rođene blizance, treće i svako sljedeće dijete.

(3) Ako dijete za koje zaposlenim ili samozaposlenim roditeljima pripada pravo na roditeljski dopust roditeljima nije isto po redu rođenja, svaki zaposleni ili samozaposleni roditelj koristi roditeljski dopust u polovici njegova propisanog trajanja prema redu rođenja djeteta u skladu sa stavkom 2. ovoga članka.

(4) Pravo na roditeljski dopust iz stavka 2. ovoga članka u pravilu koriste oba roditelja svaki u trajanju od četiri ili 15 mjeseci, s tim da svaki roditelj zadržava dva mjeseca roditeljskog dopusta koja ne može prenijeti na drugog roditelja, a mogu ga koristiti pojedinačno, istodobno ili naizmjenično, sukladno osobnom dogovoru.

(5) U slučaju prijenosa prenosivog dijela roditeljskog dopusta između roditelja, zahtjevu za priznavanje prava na roditeljski dopust jednog roditelja obvezno se prilaže zajednička izjava o dogovorenom prijenosu dijela roditeljskog dopusta, vlastoručno potpisana od oba roditelja.

(6) Ako roditeljski dopust iz stavka 2. ovoga članka, sukladno dogovoru, odnosno u slučaju da drugi roditelj nije stekao to pravo u skladu s člankom 17. stavkom 3. ovoga Zakona, koristi samo jedan roditelj, on se koristi u trajanju od šest mjeseci za prvo i drugo rođeno dijete, odnosno 28 mjeseci za rođene blizance, treće i svako sljedeće dijete.

(7) Zaposleni roditelj ili samozaposleni roditelj može koristiti roditeljski dopust iz stavka 2. ovoga članka u cijelosti ili u njegovim dijelovima.

(8) Ako zaposleni ili samozaposleni roditelj roditeljski dopust iz stavka 2. ovoga članka koristi u dijelovima, može ga koristiti najviše dva puta godišnje, svaki put u trajanju od najmanje 30 dana.

**ODJELJAK D**

**RAD S POLOVICOM PUNOG RADNOG VREMENA**

**Članak 19.**

(1) Dodatni rodiljni dopust iz članka 15. stavka 5. ovoga Zakona zaposlena ili samozaposlena majka može koristiti i kao pravo na rad s polovicom punog radnog vremena.

(2) Zaposlena ili samozaposlena majka ima pravo nakon navršenih šest mjeseci života djeteta koristiti rad s polovicom radnog vremena iz stavka 1. ovoga članka u onolikom trajanju koliko je to pravo koristila do navršenih šest mjeseci života djeteta, a najduže do navršenih devet mjeseci života djeteta.

(3) Odredbe stavaka 1. i 2. ovoga članka primijenit će se i u slučaju prijenosa prava korištenja dodatnog rodiljnog dopusta s majke na oca djeteta sukladno članku 15. stavku 5. ovoga Zakona.

(4) Zaposleni ili samozaposleni roditelj može pravo na roditeljski dopust iz članka 18. stavka 2. ovoga Zakona koristiti i kao pravo na rad s polovicom punog radnog vremena u dvostrukom trajanju neiskorištenog roditeljskog dopusta.

**ODJELJAK E**

**PRAVO NA RAD S POLOVICOM PUNOG RADNOG VREMENA**

**RADI POJAČANE NJEGE DJETETA**

**Članak 20.**

(1) Nakon što je u cijelosti iskorišten roditeljski dopust iz članka 18. stavka 2. ovoga Zakona ili pravo na rad s polovicom punog radnog vremena iz članka 19. stavka 4. ovoga Zakona, jedan od zaposlenih ili samozaposlenih roditelja, na prijedlog izabranog doktora zdravstvene zaštite predškolske djece ili obiteljske (opće) medicine djeteta, a prema nalazu i ocjeni nadležnog tijela vještačenja Zavoda, ima pravo na rad s polovicom punog radnog vremena ako je djetetu zbog njegova zdravlja i razvoja, potrebna pojačana briga i njega, a ne radi se o djetetu s teškoćama u razvoju iz članka 28. ovoga Zakona.

(2) Pravo iz stavka 1. ovoga članka može se koristiti najduže do treće godine života djeteta, a potrebu pojačane brige i njege djeteta te dužinu trajanja utvrđuje nadležno tijelo Zavoda iz stavka 1. ovoga članka.

(3) Pravo iz stavka 1. ovoga članka može ostvariti samo jedan od roditelja pod uvjetom da oba roditelja imaju status zaposlenog i samozaposlenog roditelja s punim radnim vremenom, odnosno zaposleni i samozaposleni roditelj koji sam brine i njeguje dijete, odnosno pod uvjetom da drugi roditelj koji nema status zaposlene i samozaposlene osobe nije u mogućnosti zbog svog psihofizičkog stanja pružiti pojačanu brigu i njegu djetetu što utvrđuje nadležno tijelo vještačenja Zavoda.

(4) Pravo iz članka 1. ovoga Zakona ne može ostvariti roditelj, odnosno prestaje mu to pravo za vrijeme dok je dijete stalno ili tjedno smješteno u zdravstvenoj ustanovi ili ustanovi socijalne skrbi, odnosno ako je dijete smješteno u predškolskoj ustanovi u kojoj ima smještaj svakodnevno duže od osam sati.

(5) Pravo iz stavka 1. ovoga članka stječe se s danom izvršnosti rješenja o priznatom pravu kojeg donosi Zavod.

(6) Ministar nadležan za zdravstvo, uz prethodnu suglasnost čelnika tijela državne uprave nadležnog za demografiju, pravilnikom propisuje bolesti, odnosno stanja djeteta za stjecanje prava roditelja na rad s polovicom punog radnog vremena radi pojačane brige i njege djeteta.

**ODJELJAK F**

**DOPUST ZA SLUČAJ SMRTI DJETETA**

**Članak 21.**

(1) Ako zaposlena ili samozaposlena majka rodi mrtvo dijete prije nego što je započela koristiti rodiljni dopust, odnosno ako dijete umre prije nego što je protekao rodiljni ili roditeljski dopust, ima pravo na rodiljni dopust, odnosno ima pravo nastaviti koristiti pravo na rodiljni, odnosno roditeljski dopust još tri mjeseca računajući od idućeg dana od dana rođenja mrtvog djeteta, odnosno od dana smrti djeteta.

(2) Zaposleni ili samozaposleni otac koji u slučaju rođenja mrtvog djeteta nije započeo koristiti očinski dopust ili ako dijete umre prije nego što je protekao očinski dopust, ima pravo na očinski dopust, odnosno ima pravo nastaviti koristiti pravo na očinski dopust u preostalom trajanju.

**ODJELJAK G**

**PRIJENOS PRAVA NA JEDNOG RODITELJA**

**Članak 22.**

(1) Ako jedan od zaposlenih ili samozaposlenih roditelja umre ili ako je iz bilo kojeg drugog opravdanog razloga spriječen započeti ili koristiti pripadajuće pravo utvrđeno ovim Zakonom, pravo se prenosi na drugog roditelja.

(2) Pod opravdanim razlozima iz stavka 1. ovoga članka podrazumijeva se:

- kad je jedan roditelj lišen prava na roditeljsku skrb, kad je lišen poslovne sposobnosti u dijelu u kojem nije u stanju ostvarivati roditeljsku skrb, kad mu ostvarivanje roditeljske skrbi miruje zbog stvarnih zapreka, proglašen nestalim, nepoznat, nepoznatog prebivališta ili boravišta

- kad mu je oduzeto pravo na stanovanje s djetetom, kad mu je zabranjeno ili ograničeno ostvarivanje osobnih odnosa s djetetom ili mu je odlukom suda izrečena druga mjera za zaštitu prava i dobrobiti djeteta prema zakonu kojim se uređuju obiteljskopravni odnosi, kad mu je zabranjeno približavanje djetetu ili izrečena mjera udaljenja iz stana, kuće ili nekog drugog stambenog prostora u kojem dijete živi

- kad je jedan od roditelja teško bolestan ili je ovisan o pomoći druge osobe radi čega je na duže vrijeme spriječen ili u znatnoj mjeri ograničen u obavljanju skrbi o djetetu prema nalazu i mišljenju Zavoda za vještačenje, profesionalnu rehabilitaciju i zapošljavanje osoba s invaliditetom sukladno posebnom zakonu

- kad je jedan od roditelja kao djelatna vojna osoba u vojnoj misiji izvan Republike Hrvatske ili na izdržavanju kazne zatvora, a sve pod uvjetom da je taj roditelj suglasan s prijenosom prava iz sustava rodiljnih i roditeljskih potpora na drugog roditelja.

(3) Korištenje prava od strane jednog roditelja u smislu stavaka 1. i 2. ovoga članka primijenit će se i na sve ostale korisnike prava iz ovoga Zakona, bez obzira na njihov međusobni radnopravni status, pod uvjetom da roditelj, odnosno korisnik na kojeg se prenosi pravo korištenja tog prava ispunjava uvjete prema ovom Zakonu.

(4) Za slučaj iz stavka 3. ovoga članka, roditelj, odnosno korisnik na kojeg je preneseno pravo korištenja pripadajućeg prava drugog roditelja, odnosno korisnika ostvaruje sva prava propisana ovim Zakonom, ovisno o svom radnopravnom statusu.

**ODJELJAK H**

**STANKA ZA DOJENJE I DOPUST TRUDNE RADNICE ILI DOPUST RADNICE KOJA JE RODILA ILI DOPUST RADNICE KOJA DOJI DIJETE**

**Stanka za dojenje**

**Članak 23.**

(1) Radnica ili samozaposlena majka koja doji dijete, tijekom rada u punom radnom vremenu, ima pravo na stanku za dojenje djeteta u trajanju od dva sata dnevno, neovisno od toga koristi li zaposleni ili samozaposleni otac u isto vrijeme i za isto dijete jedno od prava propisanih ovim Zakonom.

(2) Pravo iz stavka 1. ovoga članka može se koristiti jednokratno ili dva puta u tijeku radnog vremena u trajanju od po sat vremena.

(3) Radnica ili samozaposlena majka koja doji dijete može pravo iz stavka 1. ovoga članka koristiti do navršene prve godine života djeteta.

(4) Vrijeme stanke iz stavka 1. ovoga članka ubraja se u radno vrijeme.

(5) Radnica ili samozaposlena majka koja doji dijete za vrijeme korištenja prava iz stavka 1. ovoga članka ima pravo na naknadu plaće u iznosu 100 % proračunske osnovice, preračunate na satnu osnovicu za mjesec za koji se naknada plaće obračunava.

(6) Pravo iz stavka 1. ovoga članka miruje za vrijeme dok radnica ili samozaposlena majka koristi godišnji odmor ili privremenu nesposobnost, odnosno spriječenost za rad sukladno propisima o obveznom zdravstvenom osiguranju.

(7) Radnica ili samozaposlena majka koja namjerava koristiti pravo iz stavka 1. ovoga članka obvezna je o svojoj namjeri obavijestiti poslodavca i podnijeti zahtjev nadležnoj ustrojbenoj jedinici Zavoda najmanje 15 dana prije dana početka korištenja toga prava.

(8) Na temelju pisanog zahtjeva iz stavka 7. ovoga članka, potvrde izabranog doktora zdravstvene zaštite predškolske djece ili obiteljske (opće) medicine djeteta iz obveznogazdravstvenog osiguranja da radnica doji dijete i potvrde poslodavca da radnica radi u punom radnom vremenu, Zavod donosi rješenje o pravu na stanku.

(9) Tijekom korištenja prava na stanku, radnica koja doji dijete obvezna je svaka dva mjeseca dostaviti Zavodu novu potvrdu izabranog doktora iz stavka 8. ovoga članka da doji dijete.

(10) Rješenje o pravu na stanku i prestanku prava na stanku prije isteka razdoblja utvrđenog za korištenje tog prava, Zavod donosi u roku od osam dana od dana zaprimanja urednog zahtjeva, odnosno prijave o promjeni i dostavlja ga radnici koja doji dijete i njezinom poslodavcu.

(11) Pod proračunskom satnom osnovicom iz stavka 5. ovoga članka smatra se propisani postotni iznos proračunske osnovice obračunat na satnu vrijednost s obzirom na puno radno vrijeme u mjesecu za koji se obračunava naknada plaće.

**Dopust trudne radnice ili dopust radnice koja je rodila**

**ili dopust radnice koja doji dijete**

**Članak 24.**

(1) Trudna radnica ili radnica koja je rodila ili radnica koja doji dijete, koja radi na poslovima koji su štetni za njezino zdravlje i/ili zdravlje djeteta koje doji, ostvaruje pravo na zaštitu od štetnosti utjecaja poslova radnog mjesta na kojemu radi, sukladno propisima o radu i propisima o zaštiti na radu, od trenutka izvješćivanja poslodavca o svojem stanju trudnoće ili početku rada nakon korištenja rodiljnog ili roditeljskog dopusta i/ili o dojenju djeteta.

(2) Trudna radnica dužna je u roku od 30 dana od dana obavijesti poslodavcu o svojem stanju trudnoće dostaviti poslodavcu potvrdu izabranog doktora zdravstvene zaštite žena iz obveznoga zdravstvenog osiguranja o svojoj trudnoći.

(3) Zaposlena majka koja koristi pravo na rodiljni ili roditeljski dopust dužna je 30 dana prije početka rada dostaviti poslodavcu rodni list za dijete po čijem rođenju ima status radnice koja je rodila, a ako doji dijete, u istom roku, dostaviti poslodavcu pisanu potvrdu izabranog doktora zdravstvene zaštite predškolske djece ili obiteljske (opće) medicine djeteta iz obveznoga zdravstvenog osiguranja o dojenju djeteta.

(4) Ako trudna radnica ili radnica koja je rodila ili radnica koja doji dijete radi na poslovima koji su štetni za njezino zdravlje ili zdravlje djeteta koje doji, ima pravo na dopust trudne radnice, dopust radnice koja je rodila ili dopust radnice koja doji dijete, uz naknadu plaće u visini prosječne plaće isplaćene u posljednja tri mjeseca koja prethode mjesecu u kojem stječe pravo na ovaj dopust, na teret poslodavca, pod uvjetima iz ovoga Zakona.

(5) Trudna radnica ili radnica koja je rodila ili radnica koja doji dijete ima pravo dopust iz stavka 4. ovoga članka koristiti od prvoga sljedećeg dana nakon dana kad je prema općem propisu o radu i propisima o zaštiti na radu utvrđeno da poslodavac nije osigurao raspoređivanje trudne radnice ili radnice koja je rodila ili radnice koja doji dijete na druge odgovarajuće poslove do dana stjecanja prava na rodiljni dopust ili do navršene godine dana djetetova života

ili do dana s kojim je nadležno tijelo ili inspekcija utvrdila da je poslodavac mjerama zaštite na radu ili prilagodbom uvjeta rada otklonio štetne uvjete rada za njezino zdravlje, dojenje ili zdravlje djeteta koje doji ili ako je osigurao njezino raspoređivanje na druge odgovarajuće poslove.

(6) Trudna radnica ili radnica koja je rodila ili radnica koja doji dijete nije obvezna raditi noću tijekom trudnoće, u razdoblju do godine dana života djeteta, odnosno u razdoblju dok doji dijete, pod uvjetom da predoči potvrdu nadležnog izabranog doktora zdravstvene zaštite žena iz obveznoga zdravstvenog osiguranja o svojoj trudnoći ili potvrdu izabranog doktora zdravstvene zaštite predškolske djece ili obiteljske (opće) medicine djeteta iz obveznoga zdravstvenog osiguranja o dojenju djeteta ili potvrdu izabranog doktora specijalista medicine rada iz obveznoga zdravstvenog osiguranja, kojom se potvrđuje da je to neophodno za sigurnost i zdravlje trudne radnica ili radnice koja je rodila ili radnice koja doji dijete, odnosno za sigurnost i zdravlje djeteta.

**Članak 25.**

(1) Ocjenu o poslovima koji mogu biti štetni po zdravlje trudne radnice, radnice koja je rodila ili radnice koja doji dijete, odnosno po život djeteta, utvrđuje ovlašteni izabrani specijalist medicine rada prema posebnom propisu.

(2) Zaposlena majka iz članka 24. stavka 5. ovoga Zakona ostvaruje pravo na dopust na temelju odluke poslodavca donesene na osnovi njezinog pisanog zahtjeva i potvrde izabranog doktora zdravstvene zaštite žena iz obveznoga zdravstvenog osiguranja da je trudna, odnosno da je rodila, izabranog doktora zdravstvene zaštite predškolske djece ili obiteljske (opće) medicine djeteta iz obveznoga zdravstvenog osiguranja da doji dijete, te mišljenja doktora specijalista medicine rada o poslovima koji su štetni za zdravlje trudne radnice, radnice koja je rodila ili radnice koja doji dijete, odnosno za dijete koje doji.

(3) Odluku iz stavka 2. ovoga članka poslodavac je obvezan donijeti u roku od osam dana od dana zaprimanja zahtjeva, a ako poslodavac u navedenom roku ne donese odluku, smatrat će se da je to pravo priznao od idućeg dana nakon što je taj rok istekao.

(4) Pravo na dopust trudne radnice, dopust radnice koja je rodila ili dopust radnice koja doji dijete s pravom na naknadu plaće, priznaje se trudnoj radnici, radnici koja je rodila ili radnici koja doji dijete, s danom donošenja odluke iz stavka 3. ovoga članka, a traje do dana s kojim je nadležno tijelo ili inspekcija utvrdila da je poslodavac mjerama zaštite na radu ili prilagodbom uvjeta rada otklonio štetne uvjete rada po njezino zdravlje, dojenje ili zdravlje djeteta koje doji ili ako joj je, prema propisima o radu i zaštiti na radu, osigurao obavljanje drugih odgovarajućih poslova, odnosno do dana stjecanja prava na rodiljni dopust ili do navršene godine dana djetetova života.

(5) Odluku iz stavka 3. ovoga članka poslodavac je obvezan dostaviti trudnoj radnici, radnici koja je rodila ili radnici koja doji dijete te nadležnoj ustrojbenoj jedinici Zavoda u roku od osam dana od dana donošenja.

(6) Pravo na zaštitu od noćnog rada radnica iz članka 24. stavka 6. ovoga Zakona ostvaruje na temelju odluke poslodavca donesene na osnovi njezinog zahtjeva za oslobađanje od obveze rada noću i potvrde iz članka 24. stavka 6. ovoga Zakona, koju je poslodavac obvezan donijeti u roku od 8 dana od dana zaprimanja zahtjeva, a ako poslodavac u navedenom roku ne donese odluku, smatrat će se da je to pravo priznao od idućeg dana nakon što je taj rok istekao.

(7) Pravo iz stavka 6. ovoga članka traje u vremenu dok je to neophodno za sigurnost i zdravlje trudne radnice, radnice koja je rodila ili radnice koja doji dijete, odnosno za sigurnost i zdravlje djeteta za vrijeme trudnoće, do navršene godine dana djetetova života ili za vrijeme dok radnica doji dijete do navršene godine dana života djeteta.

**Slobodan radni dan za prenatalni pregled**

**Članak 26.**

(1) Trudna radnica ima pravo na jedan slobodan radni dan mjesečno u svrhu obavljanja prenatalnih pregleda ako posebnim propisom nije drukčije određeno.

(2) Trudna radnica može, u dogovoru s poslodavcem, pravo iz stavka 1. ovoga članka koristiti i na način da pripadajuće sate radnog dana rasporedi i koristiti višekratno, tijekom više radnih dana u tijeku mjeseca.

(3) Trudna radnica dužna je poslodavcu pisanim putem najaviti korištenje prava iz stavka 1. ovoga članka dva radna dana prije zakazanog termina za prenatalni pregled te na njegov zahtjev dostaviti dokaz o toj činjenici.

(4) Slobodan radni dan iz stavka 1. ovoga članka ili radni sati iz stavka 2. ovoga članka smatraju se vremenom provedenim na radu.

(5) Pravo iz stavka 1. ovoga članka na odgovarajući način odnosi se i na samozaposlenu trudnicu.

**ODJELJAK I**

**MIROVANJE RADNOG ODNOSA DO TREĆE GODINE DJETETOVA ŽIVOTA**

**Članak 27.**

(1) Nakon što je iskorišteno pravo na rodiljni i roditeljski dopust ili pravo na rad s polovicom punog radnog vremena prema ovom Zakonu, jedan od zaposlenih ili samozaposlenih roditelja ima pravo ne raditi do navršene treće godine života djeteta.

(2) Za vrijeme korištenja prava iz stavka 1. ovoga članka, prava i obveze zaposlenog ili samozaposlenog roditelja iz radnog odnosa miruju, a obvezno zdravstveno osiguranje te mirovinsko osiguranje ostvaruje prema propisima kojima je uređeno to područje.

(3) Poslodavac, odnosno samozaposlena osoba jedan primjerak odluke o mirovanju radnog odnosa zaposlenog roditelja, odnosno obustavi djelatnosti samozaposlenog roditelja do treće godine života obavezno dostavlja Zavodu radi evidencije.

**ODJELJAK J**

**PRAVA ZAPOSLENOG ILI SAMOZAPOSLENOG RODITELJA**

**DJETETA S TEŠKOĆAMA U RAZVOJU**

**Članak 28.**

(1) Jedan od zaposlenih ili samozaposlenih roditelja djeteta s teškoćama u razvoju, nakon što je u cijelosti iskorišteno pravo na rodiljni dopust sukladno članku 15. ili članku 19. stavcima 1., 2. i 3. ovoga Zakona ili u tijeku korištenja ili nakon što je u cijelosti iskorišteno pravo na roditeljski dopust sukladno članku 18. ili članku 19. stavku 4. ovoga Zakona, na temelju nalaza i mišljenja Zavoda za vještačenje, profesionalnu rehabilitaciju i zapošljavanje osoba s invaliditetom sukladno posebnom zakonu, ima pravo na dopust za njegu djeteta do navršene osme godine djetetova života.

(2) Jedan od zaposlenih ili samozaposlenih roditelja pravo iz stavka 1. ovoga članka može koristiti i kao pravo na rad s polovicom punog radnog vremena te nastaviti njegovo korištenje i nakon navršene osme godine djetetova života, sve dok ta potreba traje, a na temelju nalaza i mišljenja Zavoda za vještačenje, profesionalnu rehabilitaciju i zapošljavanje osoba s invaliditetom sukladno propisima o vještačenju i metodologijama vještačenja.

(3) Teškoće u razvoju djeteta zbog kojih dijete ne može izvoditi aktivnosti primjerene dobi te je ovisno o pomoći druge osobe u smislu članka 29. ovoga Zakona utvrđuje Zavod za vještačenje, profesionalnu rehabilitaciju i zapošljavanje osoba s invaliditetom te utvrđuje dužinu trajanja prava, odnosno rok za provođenje kontrolnog vještačenja djeteta korisnika iz stavaka 1. i 2. ovoga članka.

**Članak 29.**

(1) Teškoćama u razvoju djeteta iz članka 28. ovoga Zakona u smislu ovoga Zakona podrazumijevaju se teža tjelesna ili mentalna oštećenja ili teže psihičke bolesti zbog kojih dijete ne može samostalno izvoditi aktivnosti primjerene djetetovoj dobi te ovisi o pomoći druge osobe kod:

1. oblačenja i svlačenja
2. obavljanja osnovnih životnih potreba
3. pokretanja tijela jer to nije moguće ni uz pomoć ortopedskih i drugih medicinskih pomagala
4. hranjenja putem sonde ili gastrosome
5. samostalnog korištenja lijekova o kojima ovisi održavanje života
6. samostalnog korištenja posebne dijete koju, s obzirom na dob i na pokretljivost, moraju pripremati i davati zaposleni ili samozaposleni roditelj
7. obavljanja svakodnevnih životnih aktivnosti zbog promjene osobnosti u ponašanju i u reakcijama s progresivnim oštećenjem u intelektualnom, emocionalnom i socijalnom funkcioniranju.

(2) Teškoćama u razvoju djeteta prema stavku 1. ovoga članka u smislu ovoga Zakona smatraju se:

1. oštećenje vida
2. oštećenje sluha
3. oštećenje govorno-glasovne komunikacije
4. oštećenje lokomotornog sustava
5. oštećenje središnjeg živčanog sustava
6. oštećenje perifernog živčanog i mišićnog sustava
7. oštećenje drugih organa i organskih sustava
8. mentalna oštećenja
9. psihičke bolesti.

**Članak 30.**

(1) Pravo na dopust ili pravo na rad s polovicom punog radnog vremena iz članka 28. ovoga Zakona može koristiti samo jedan od zaposlenih ili samozaposlenih roditelja prema međusobnom dogovoru ili po odluci nadležnog suda.

(2) Pravo iz stavka 1. ovoga članka može ostvariti samo jedan od roditelja pod uvjetom da oba roditelja imaju status zaposlenog i samozaposlenog roditelja s punim radnim vremenom, odnosno zaposleni i samozaposleni roditelj koji sam brine i njeguje dijete, odnosno pod uvjetom da drugi roditelj koji nema status zaposlene i samozaposlene osobe nije u mogućnosti zbog svog psihofizičkog stanja pružati odgovarajuću njegu djetetu s teškoćama u razvoju što utvrđuje nadležno tijelo vještačenja Zavoda.

(3) Pravo iz članka 1. ovoga Zakona ne može ostvariti roditelj, odnosno prestaje mu to pravo za vrijeme dok je dijete stalno ili tjedno smješteno u zdravstvenoj ustanovi ili ustanovi socijalne skrbi, odnosno ako je dijete smješteno u odgojno-obrazovnoj ustanovi svakodnevno duže od osam sati.

(4) Pravo iz stavka 1. ovoga članka stječe se s danom izvršnosti rješenja o priznatom pravu kojeg donosi Zavod.

(5) Pravo iz stavka 1. ovoga članka zaposleni i samozaposleni roditelj može nastaviti koristiti još najduže 60 dana od dana prestanka statusa drugog roditelja kao zaposlene ili samozaposlene osobe.

(6) Pravima iz članka 28. ovoga Zakona zaposleni ili samozaposleni roditelji djeteta s teškoćama u razvoju mogu se koristiti naizmjenično ili naizmjenično koristiti jedno i drugo pravo za vrijeme dok su ispunjeni uvjeti za njihovo korištenje sukladno ovom Zakonu, s tim da pojedino pravo svaki od roditelja može koristiti najviše dva puta godišnje, svaki put u trajanju od najmanje tri mjeseca.

(7) Iznimno od stavka 4. ovoga članka kada zaposleni ili samozaposleni roditelj u trenutku podnošenja zahtjeva za priznavanjem prava iz stavka 1. ovoga članka koristi roditeljski dopust, pravo iz stavka 1. stječe se sa sljedećim danom nakon korištenja prava na roditeljski dopust.

**Članak 31.**

(1) Pravo na dopust ili pravo na rad s polovicom punog radnog vremena iz članka 28. ovoga Zakona ne može se ostvariti u slučaju da jedan od roditelja djeteta, prema ovom Zakonu, već koristi to pravo za drugo dijete ili da jedan od roditelja djeteta, prema zakonu kojim se uređuje socijalna skrb, za to dijete ima priznat status roditelja njegovatelja, izuzev ako na temelju nalaza i mišljenja Zavoda za vještačenje, profesionalnu rehabilitaciju i zapošljavanje osoba s invaliditetom sukladno propisima o vještačenju i metodologijama vještačenja, kojim je utvrđeno da roditelj koji koristi pravo za drugo dijete nije u mogućnosti pružati odgovarajuću njegu za dvoje ili više djece zbog težine njihova mentalnog ili tjelesnog oštećenja, odnosno teže psihičke bolesti.

(2) Pravo iz stavka 1. ovoga članka ne može ostvariti roditelj, odnosno prestaje mu to pravo za vrijeme dok je dijete stalno ili tjedno smješteno u zdravstvenoj ustanovi ili ustanovi socijalne skrbi, odnosno ako je dijete smješteno u odgojno-obrazovnoj ustanovi svakodnevno duže od osam sati.

(3) Iznimno, zaposleni roditelj ili samozaposleni roditelj djeteta s teškoćama u razvoju koji sam živi s djetetom, a koji je obvezan raditi drugu smjenu, ima pravo na rad s polovicom punog radnog vremena, odnosno ne prestaje mu to pravo, iako dijete boravi u ustanovi socijalne skrbi, zdravstvenoj ustanovi ili odgojno-obrazovnoj ustanovi, svakodnevno duže od 8 sati.

**ODJELJAK K**

**NAKNADA PLAĆE, ODNOSNO NOVČANA NAKNADA ZAPOSLENOG**

**ILI SAMOZAPOSLENOG RODITELJA**

**Članak 32.**

(1) Za vrijeme korištenja prava na rodiljni dopust iz članka 15. ovoga Zakona ili prava na rad s polovicom punog radnog vremena iz članka 19. stavaka 1., 2. i 3. ovoga Zakona naknada plaće iznosi 100 % od osnovice za naknadu plaće utvrđene prema propisima o obveznom zdravstvenom osiguranju.

(2) Za vrijeme korištenja prava na očinski dopust iz članka 16. ovoga Zakona naknada plaće iznosi 100 % od osnovice za naknadu plaće utvrđene prema propisima o obveznom zdravstvenom osiguranju.

(3) Za vrijeme korištenja prava na roditeljski dopust iz članka 18. stavka 2. ovoga Zakona naknada plaće za prvih šest mjeseci ako to pravo koristi jedan roditelj ili prvih osam mjeseci ako to pravo koriste oba roditelja iznosi 100 % osnovice za naknadu plaće utvrđene u skladu sa stavkom 1. ovoga članka, a koja ne može za puno radno vrijeme iznositi više od 225,5 % proračunske osnovice mjesečno.

(4) Za vrijeme korištenja prava na roditeljski dopust u polovici punog radnog vremena iz članka 19. stavka 4. ovoga Zakona naknada plaće iznosi 110 % proračunske osnovice mjesečno.

(5) Za vrijeme korištenja prava iz članka 20. ovoga Zakona novčana naknada iznosi 125 % proračunske osnovice mjesečno.

(6) Za vrijeme korištenja dopusta za slučaj smrti djeteta iz članka 21. ovoga Zakona naknada plaće za puno radno vrijeme iznosi 100 % od osnovice za naknadu plaće utvrđene u skladu sa stavkom 1. ovoga članka, a koja ne može za puno radno vrijeme iznositi više od 225,5 % proračunske osnovice mjesečno.

(7) Iznimno od stavka 6. ovoga članka, u slučaju mrtvorođenog djeteta ili ako dijete umre za vrijeme korištenja prava na rodiljni dopust ili očinski dopust, zaposleni ili samozaposleni roditelj za vrijeme korištenja dopusta za slučaj smrti djeteta iz članka 21. ovoga Zakona ima pravo na naknadu plaće, koja za puno radno vrijeme iznosi 100 % od osnovice za naknadu plaće utvrđene u skladu sa stavkom 1. ovoga članka.

(8) Zaposleni ili samozaposleni roditelj koji na dan koji prethodi danu započinjanja prava ne ispunjava uvjet prethodnog osiguranja u trajanju od najmanje šest mjeseci neprekidno ili devet mjeseci s prekidima u posljednje dvije godine, za vrijeme korištenja prava prema ovom Zakonu ima pravo na novčanu naknadu za puno radno vrijeme u iznosu 125 % proračunske osnovice.

(9) Zaposlenom ili samozaposlenom roditelju naknada plaće, odnosno novčana naknada utvrđena ovim člankom ne može iznositi manje od 70 % proračunske osnovice, neovisno o tome radi li u punom ili nepunom radnom vremenu.

(10) Zaposleni roditelj, korisnik prava iz članka 8. stavka 2. podstavaka 3., 4. i 5. ovoga Zakona za vrijeme korištenja prava na rodiljni dopust iz članka 15. ovoga Zakona ili prava na roditeljski dopust iz članka 18. stavka 2. ovoga Zakona ili prava na rad s polovicom punog radnog vremena iz članka 19. ovoga Zakona ili za vrijeme korištenja dopusta za slučaj smrti djeteta iz članka 21. ovoga Zakona ima pravo na novčanu naknadu u iznosu od 125 % proračunske osnovice.

(11) Pravo na novčanu naknadu za puno radno vrijeme u iznosu od 125 % proračunske osnovice mjesečno ima zaposleni ili samozaposleni roditelj za vrijeme korištenja prava na roditeljski dopust za blizance, treće i svako sljedeće dijete iz članka 18. stavka 2. podstavka 2. ovoga Zakona nakon isteka šest mjeseci ako to pravo koristi jedan roditelj, odnosno osam mjeseci ako to pravo koriste oba roditelja, kao i za vrijeme dopusta za slučaj smrti djeteta iz članka 21. ovoga Zakona ako je smrt djeteta nastupila tijekom korištenja toga prava.

**Članak 33.**

(1) Zaposlenom i samozaposlenom roditelju gubitkom toga statusa te s tim u vezi i statusa osiguranika u obveznom zdravstvenom i mirovinskom osiguranju po tom osnovu prestaje korištenje prava na vremenske i novčane potpore s osnova roditeljskog dopusta.

(2) Preostali neiskorišteni dio roditeljskog dopusta roditelj može nastaviti koristiti kao nezaposleni roditelj ili kao roditelj izvan sustava rada uz ispunjenje uvjeta za korištenje prava nezaposlenog roditelja, odnosno roditelja izvan sustava rada te pod uvjetom da je zahtjev za korištenje prava podnio u roku od 30 dana od prestanka prava iz stavka 1. ovoga članka.

(3) Roditelj koji nije podnio zahtjev u skladu sa stavkom 2. ovoga članka neiskorišteno pravo na roditeljski dopust može nastaviti koristiti u slučaju ponovnog stjecanja statusa zaposlenog ili samozaposlenog roditelja pod uvjetima i na način propisanima za korištenje tih prava.

**Članak 34.**

(1) Zaposleni ili samozaposleni roditelj djeteta s teškoćama u razvoju iz članka 28. stavka 1. ovoga Zakona za vrijeme korištenja prava na dopust za njegu djeteta do navršene osme godine djetetova života ili produženog korištenja prava iz članka 30. stavka 5. ovoga Zakona ima pravo na novčanu naknadu za puno radno vrijeme u iznosu od 125 % proračunske osnovice mjesečno.

(2) Zaposleni roditelj djeteta s teškoćama u razvoju koji koristi pravo na rad s polovicom punog radnog vremena, sukladno članku 28. stavku 2. ovoga Zakona, ima pravo na novčanu naknadu obračunatu u visini iznosa isplaćene plaće umanjene za obračunate i obustavljene doprinose za mirovinsko osiguranje, predujam poreza na dohodak i prireza porezu na dohodak sukladno posebnim propisima, a koju je ostvario radeći taj mjesec u polovici punog radnog vremena, a sve prema ovjerenoj ispravi poslodavca o isplaćenoj plaći.

(3) Samozaposleni roditelj djeteta s teškoćama u razvoju koji koristi pravo na rad s polovicom punog radnog vremena, sukladno članku 28. stavku 2. ovoga Zakona, ima pravo na novčanu naknadu obračunatu u visini 50 % od osnovice za obračun doprinosa za obvezno zdravstveno osiguranje važeće za osnovu po kojoj je roditelj prijavljen na obvezno zdravstveno osiguranje i za razdoblje na koje se naknada odnosi prema propisima o doprinosima za obvezna osiguranja, odnosno 50 % od izabrane više mjesečne osnovice za obračun doprinosa pod uvjetom da je početak primjene više osnovice najmanje šest mjeseci prije početka korištenja ovoga prava, prema podacima Ministarstva financija, Porezne uprave.

(4) Poslodavac je dužan pri isplati plaće izdati ovjerenu ispravu o isplaćenoj plaći zaposlenom roditelju.

(5) Zaposleni roditelj iz članka 28. stavka 2. ovoga Zakona kojem poslodavac ne izda ovjerenu ispravu o isplaćenoj plaći do 15. u mjesecu za prethodni mjesec, ima pravo na novčanu naknadu za taj mjesec u iznosu od 70 % proračunske osnovice.

(6) Zavod će korisniku isplatiti razliku između pripadajućeg iznosa za isplatu iskazanu na ispravi poslodavca iz stavka 4. ovoga članka i isplaćenog iznosa iz stavka 5. ovoga članka u roku od 30 dana od dana dostave ovjerene isprave poslodavca.

(7) Ako zaposleni roditelj ili samozaposleni roditelj za vrijeme korištenja prava na rad s polovicom punog radnog vremena u kalendarskom mjesecu koristi godišnji odmor ili privremenu nesposobnost, odnosno spriječenost za rad prema propisima obveznoga zdravstvenog osiguranja, neovisno o tome da li za cijeli ili dio toga mjeseca, pripada mu isti iznos novčane naknade kao i u mjesecu koji je prethodio mjesecu u kojem je koristio godišnji odmor ili privremenu nesposobnost, odnosno spriječenost za rad, ako je to za korisnika povoljnije.

(8) Zaposlenom ili samozaposlenom roditelju naknada plaće, odnosno novčana naknada utvrđena ovim člankom ne može iznositi manje od 70 % proračunske osnovice.

(9) Čelnik tijela državne uprave nadležnog za demografiju, uz prethodnu suglasnost ministra nadležnog za financije i uz prethodno pribavljeno mišljenje Zavoda, pravilnikom propisuje način obračunavanja i isplate naknade plaće za vrijeme korištenja prava iz članka 28. ovoga Zakona.

**Članak 35.**

Naknada plaće, odnosno novčana naknada iz članaka 32. i 34. ovoga Zakona isplaćuje se na teret sredstava državnog proračuna, osim naknade plaće za vrijeme korištenja prava na rodiljni dopust iz članka 32. stavka 1. ovoga Zakona te za vrijeme dopusta za slučaj mrtvorođenog djeteta ili ako dijete umre za vrijeme rodiljnog dopusta iz članka 32. stavka 7. ovoga Zakona koja se isplaćuje na teret sredstava Zavoda.

**Članak 36.**

Za vrijeme korištenja prava iz članaka 15., 16, 18., 19., 20., 21., 23., 24., 28. i 32. ovoga Zakona zaposleni roditelj ili samozaposleni roditelj ima prava iz obveznoga mirovinskog osiguranja i pravo na plaćene doprinose prema propisima kojim se uređuju prava iz mirovinskog osiguranja i propisima kojima su uređeni obvezni doprinosi.

**ODJELJAK L**

**OSTVARIVANJE PRAVA U VEĆEM OPSEGU**

**Članak 37.**

Prava zaposlenog roditelja propisana ovim Zakonom, mogu se u većem opsegu urediti kolektivnim ugovorom, sporazumom radničkog vijeća s poslodavcem, pravilnikom o radu i ugovorom o radu na teret sredstava poslodavca pod uvjetom i na način utvrđen općim aktom poslodavca.

**POGLAVLJE II.**

**PRAVA RODITELJA KOJI OSTVARUJE DRUGI DOHODAK, RODITELJA POLJOPRIVREDNIKA I NEZAPOSLENOG RODITELJA**

**Članak 38.**

(1) Roditelj koji ostvaruje drugi dohodak iz članka 8. stavka 1. točke 3. ovoga Zakona, roditelj poljoprivrednik iz članka 8. stavka 1. točke 4. ovoga Zakona i nezaposleni roditelj iz članka 8. stavka 1. točke 5. ovoga Zakona, ima pravo na rodiljnu i roditeljsku poštedu od rada te pravo na novčanu naknadu za vrijeme korištenja tih prava.

(2) Nezaposleni roditelj iz stavka 1. ovoga članka može ostvariti pravo na rodiljnu i roditeljsku poštedu od rada pod uvjetom da na dan rođenja djeteta ispunjava sljedeće uvjete:

1. da je hrvatski državljanin ili stranac s odobrenim stalnim boravkom, odnosno dugotrajnim boravištem u Republici Hrvatskoj

2. da ima neprekidno prebivalište, stalni boravak, odnosno dugotrajno boravište u Republici Hrvatskoj u trajanju od najmanje tri godine

3. da je zdravstveno osiguran prema propisima o obveznom zdravstvenom osiguranju

4. da se vodi u evidenciji nezaposlenih osoba Hrvatskog zavoda za zapošljavanje najmanje devet mjeseci neprekidno ili 12 mjeseci s prekidima u posljednje dvije godine koji prethode danu rođenja djeteta ili da se u evidenciju nezaposlenih osoba prijavio:

a) u roku od 90 dana od dana završetka redovitog školovanja ili studija ili 30 dana od dana završnog ispita

b) u roku od 30 dana od dana prekida redovitog školovanja ili studija ili

c) u roku od 30 dana od dana prestanka radnog odnosa, službe ili obavljanja samostalne djelatnosti ili primanja novčane naknade za vrijeme privremene nesposobnosti, odnosno spriječenosti za rad, ako na dan prestanka tih okolnosti ima najmanje šest mjeseci neprekidnog radnog staža.

(3) Smatra se da nezaposleni roditelj ispunjava uvjet iz stavka 2. točke 4. ovoga članka ako je do prestanka njegova vođenja u evidenciji nezaposlenih osoba Hrvatskog zavoda za zapošljavanje došlo:

- radi ostvarenog primitka prema propisima o porezu na dohodak, na koji se obračunavaju doprinosi za obvezna osiguranja prema propisima kojim se uređuje obveza plaćanja doprinosa

- radi korištenja prava iz ovoga Zakona.

(4) Korisnicima iz stavka 1. ovoga članka koji izgube status u obveznom zdravstvenom osiguranju, prestaje korištenje prava prema ovome Zakonu, a može se ponovno uspostaviti nakon stjecanja statusa u obveznom zdravstvenom osiguranju ako nisu istekli rokovi za korištenje prava propisani člankom 39. ovoga Zakona, odnosno ako nije došlo do promjene u statusu korisnika koja onemogućuju nastavak korištenja prekinutog prava, a pravo se priznaje danom podnošenja zahtjeva.

**ODJELJAK A**

**RODILJNA I RODITELJSKA POŠTEDA OD RADA**

**Članak 39.**

(1) Majka iz članka 38. stavka 1. ovoga Zakona ima pravo na rodiljnu i roditeljsku poštedu od rada, koje se koriste u neprekidnom trajanju, ako ovim Zakonom nije drugačije propisano.

(2) Pod rodiljnom poštedom od rada podrazumijeva se razdoblje od rođenja djeteta do navršenih šest mjeseci života djeteta, a pod roditeljskom poštedom od rada razdoblje od navršenih šest mjeseci do navršene prve godine života djeteta, za prvo i drugo rođeno dijete ili do navršene treće godine života za blizance, treće i svako sljedeće dijete.

(3) Majka iz stavka 1. ovoga članka nakon isteka 70. dana od dana rođenja djeteta, može radi zaposlenja ili samozaposlenja prekinuti korištenje prava na rodiljnu ili roditeljsku poštedu od rada te prenijeti na oca djeteta pravo na korištenje preostalog dijela neiskorištenog prava na rodiljnu i roditeljsku poštedu od rada, koji to pravo nastavlja koristiti sukladno njegovom radnopravnom statusu.

(4) Majka iz stavka 3. ovoga članka zahtjev za prijenos prava na oca djeteta podnosi zajedno sa zahtjevom za prekidom korištenja prava na rodiljnu i roditeljsku poštedu od rada kojem prilaže zahtjev oca djeteta za nastavkom korištenja neiskorištenog prava.

(5) Majka iz stavka 1. ovoga članka, koja je prekinula pravo na rodiljnu i roditeljsku poštedu od rada radi zaposlenja ili samozaposlenja, pod uvjetom da nije pravo prenijela na oca djeteta može započeti ili nastaviti koristiti preostali neiskorišteni dio roditeljske poštede od rada kao zaposlena ili samozaposlena majka pod uvjetima iz ovoga Zakona ako je provela na radu neprekidno šest mjeseci koji prethode mjesecu u kojem namjerava započeti koristiti preostali dio neiskorištenog prava.

(6) Majka iz stavka 4. ovoga članka koja na radu nije provela najmanje šest mjeseci koji prethode mjesecu u kojem namjerava započeti koristiti preostali dio neiskorištene roditeljske poštede od rada iz razloga što joj je prestao radni odnos ili je prestala obavljati djelatnost iz članka 8. točke 2. ovoga Zakona, ima pravo nastaviti korištenje preostalog neiskorištenog dijela prava na roditeljsku poštedu od rada, kao roditelj iz članka 38. stavka 1., odnosno kao roditelj iz članka 41. stavka 1. ovoga Zakona ako i dalje ispunjava uvjete iz članka 38. ovoga Zakona, odnosno ako ispunjava uvjete iz članka 41. ovoga Zakona te pod uvjetom da pravo nije prenijela na oca djeteta u skladu sa stavkom 3. ovoga članka.

**ODJELJAK B**

**OSTVARIVANJE PRAVA NA NOVČANU NAKNADU ZA VRIJEME KORIŠTENJA PRAVA NA RODILJNU I RODITELJSKU POŠTEDU OD RADA**

**Članak 40.**

(1) Korisnik prava iz članka 38. stavka 1. ovoga Zakona za vrijeme korištenja prava na rodiljnu i roditeljsku poštedu od rada ima pravo na novčanu naknadu u iznosu od 70 % proračunske osnovice mjesečno te prava iz obveznoga mirovinskog osiguranja i pravo na plaćene doprinose prema posebnim propisima.

(2) Korisniku prava iz stavka 1. ovoga članka kojem u tijeku korištenja prava na rodiljnu i roditeljsku poštedu od rada umre dijete isplata novčane naknade iz stavka 1. ovoga članka nastavit će se isplaćivati još tri mjeseca računajući od idućeg dana od dana smrti djeteta.

**POGLAVLJE III.**

**PRAVO RODITELJA IZVAN SUSTAVA RADA**

**Članak 41.**

(1) Roditelj izvan sustava rada iz članka 8. stavka 1. točke 6. ovoga Zakona, ima pravo na rodiljnu i roditeljsku brigu o novorođenom djetetu te pravo na novčanu naknadu za vrijeme korištenja tih prava.

(2) Roditelj iz stavka 1. ovoga članka može ostvariti pravo na rodiljnu i roditeljsku brigu o novorođenom djetetu pod uvjetom da na dan rođenja djeteta ispunjava sljedeće uvjete:

- da je hrvatski državljanin ili stranac s odobrenim stalnim boravkom, odnosno dugotrajnim boravištem u Republici Hrvatskoj

- da ima neprekidno prebivalište ili stalni boravak, odnosno dugotrajno boravište u Republici Hrvatskoj u trajanju od najmanje pet godina

- da je zdravstveno osiguran prema propisima o obveznom zdravstvenom osiguranju.

(3) Korisnicima iz stavka 1. ovoga članka koji izgube status u obveznom zdravstvenom osiguranju, prestaje korištenje prava prema ovom Zakonu, a može se ponovno uspostaviti nakon stjecanja statusa u obveznom zdravstvenom osiguranju ako nisu istekli rokovi za korištenje prava propisani člankom 42. ovoga Zakona, odnosno ako nije došlo do promjene u statusu korisnika koja onemogućuju nastavak korištenja prekinutog prava, a pravo se priznaje danom podnošenja zahtjeva.

**ODJELJAK A**

**RODILJNA I RODITELJSKA BRIGA O NOVOROĐENOM DJETETU**

**Članak 42.**

(1) Majka iz članka 41. stavka 1. ovoga Zakona ima pravo na rodiljnu i roditeljsku brigu o novorođenom djetetu koje se koriste u neprekidnom trajanju ako ovim Zakonom nije drukčije propisano.

(2) Pod rodiljnom brigom o novorođenom djetetu podrazumijeva se razdoblje od rođenja djeteta do navršenih šest mjeseci života djeteta, a pod roditeljskom brigom o novorođenom djetetu razdoblje od navršenih šest mjeseci do navršene prve godine života djeteta, za prvo i drugo rođeno dijete ili do navršene treće godine života za blizance, treće i svako sljedeće dijete.

(3) Majka iz stavka 1. ovoga članka nakon isteka 70. dana od dana rođenja djeteta može radi zaposlenja ili samozaposlenja prekinuti korištenje prava na rodiljnu ili roditeljsku brigu o novorođenom djetetu te prenijeti na oca djeteta pravo na korištenje preostalog dijela neiskorištenog prava na rodiljnu i roditeljsku brigu o novorođenom djetetu, koji to pravo nastavlja koristiti sukladno njegovom radnopravnom statusu.

(4) Majka iz stavka 3. ovoga članka zahtjev za prijenos prava na oca djeteta podnosi zajedno sa zahtjevom za prekidom korištenja prava na rodiljnu i roditeljsku brigu o novorođenom djetetu kojem prilaže zahtjev oca djeteta za nastavkom korištenja neiskorištenog prava.

(5) Majka iz stavka 1. ovoga članka koja je prekinula pravo na rodiljnu i roditeljsku brigu o novorođenom djetetu radi zaposlenja ili samozaposlenja, pod uvjetom da nije pravo prenijela na oca djeteta može započeti ili nastaviti koristiti preostali neiskorišteni dio roditeljske brige o novorođenom djetetu kao zaposlena ili samozaposlena majka pod uvjetima iz ovoga Zakona ako je provela na radu neprekidno šest mjeseci koji prethode mjesecu u kojem namjerava započeti koristiti preostali dio neiskorištenog prava.

(6) Majka iz stavka 4. ovoga članka koja na radu nije provela najmanje šest mjeseci koji prethode mjesecu u kojem namjerava započeti koristiti preostali dio neiskorištene roditeljske brige o novorođenom djetetu iz razloga što joj je prestao radni odnos ili je prestala obavljati djelatnost iz članka 7. točke 2. ovoga Zakona, ima pravo nastaviti korištenje preostalog neiskorištenog dijela prava na roditeljsku brigu o novorođenom djetetu, kao roditelj iz članka 41. stavka 1. ovoga Zakona ako i dalje ispunjava uvjete iz članka 41. ovoga Zakona te pod uvjetom da pravo nije prenijela na oca djeteta u skladu sa stavkom 3. ovoga članka.

**ODJELJAK B**

**OSTVARIVANJE PRAVA NA NOVČANU NAKNADU ZA VRIJEME KORIŠTENJA PRAVA NA RODILJNU I RODITELJSKU BRIGU O NOVOROĐENOM DJETETU**

**Članak 43.**

(1) Korisnik prava iz članka 41. stavka 1. ovoga Zakona za vrijeme korištenja prava na rodiljnu i roditeljsku brigu o novorođenom djetetu ima pravo na novčanu naknadu u iznosu od 70 % proračunske osnovice mjesečno.

(2) Korisniku prava iz stavka 1. ovoga članka kojem u tijeku korištenja prava na rodiljnu i roditeljsku brigu o novorođenom djetetu umre dijete isplata novčane naknade iz stavka 1. ovoga članka nastavit će se isplaćivati još tri mjeseca računajući od idućeg dana od dana smrti djeteta.

**POGLAVLJE IV.**

**PRAVA POSVOJITELJA DJETETA**

**Članak 44.**

(1) Posvojitelj, pod uvjetom da je zdravstveno osiguran prema propisima o obveznom zdravstvenom osiguranju, ima pravo na pripadajuće vremenske dopuste ili poštede od rada, odnosno brige za dijete te pravo na naknadu plaće ili drugi oblik novčane naknade prema odredbama iz ove glave, ako ovim Zakonom nije drukčije propisano.

(2) Opseg prava posvojitelja iz stavka 1. ovoga članka ovisi o radnopravnom statusu korisnika prava i životnoj dobi posvojenika.

**ODJELJAK A**

**PRAVA ZAPOSLENOG ILI SAMOZAPOSLENOG POSVOJITELJA**

**Posvojiteljski dopust i dopust drugog posvojitelja**

**Članak 45.**

(1) Zaposleni i samozaposleni posvojitelj, pod uvjetom da supružnik posvojitelja djeteta nije roditelj posvojenika, ima pravo na posvojiteljski dopust u neprekidnom trajanju od šest mjeseci za dijete do 18 godina života.

(2) Za slučaj posvojenja blizanaca ili istodobnog posvojenja dvoje ili više djece ili djeteta koje posvojenjem postaje treće ili svako sljedeće dijete u obitelji zaposlenog ili samozaposlenog posvojitelja ili djeteta s teškoćama u razvoju, posvojiteljski dopust iz stavka 1. ovoga članka produžuje se za 60 dana.

(3) Ako su posvojitelji djeteta bračni drugovi zajednički, prava s osnova posvojenja ostvaruju oba posvojitelja i koriste ga, u pravilu, u jednakom dijelu, osim ako se posvojitelji pisano izjasne da će prava s osnova posvojenja koristiti samo jedan od posvojitelja te u tom slučaju prava s osnova posvojenja koristi samo jedan od posvojitelja, neovisno o broju posvojene djece.

(4) Pravo na posvojiteljski dopust zaposleni ili samozaposleni posvojitelj stječe s danom pravomoćnosti rješenja o posvojenju, a može ga započeti koristiti od dana kojeg sam odredi u zahtjevu za korištenje prava.

(5) Zaposleni i samozaposleni posvojitelj ima pravo na dopust drugog posvojitelja do isteka šest mjeseci od pravomoćnosti rješenja o posvojenju u neprekidnom trajanju od:

- 10 radnih dana za slučaj posvojenja jednog djeteta

- 15 radnih dana za slučaj posvojenja blizanaca ili istodobnog posvojenja dvoje ili više djece ili djeteta koje posvojenjem postaje treće ili svako sljedeće dijete u obitelji zaposlenog ili samozaposlenog posvojitelja ili djeteta s teškoćama u razvoju.

(6) Pravo iz stavka 5. ovoga Zakona korisnik može koristiti neovisno o radnopravnom statusu posvojitelja s kojim ima zajednički posvojeno dijete te pod uvjetom da u isto vrijeme ne koristi jedno od prava propisanih ovim Zakonom.

(7) Korisnici iz ovoga članka za vrijeme korištenja prava prema ovom Zakonu imaju prava iz obveznoga mirovinskog osiguranja i pravo na plaćene doprinose prema posebnim propisima.

**Članak 46.**

Po iskorištenju posvojiteljskog dopusta iz članka 45. ovoga Zakona, zaposleni ili samozaposleni posvojitelj za posvojenika do njegove osme godine života ima pravo na roditeljski dopust i sva druga prava zaposlenog i samozaposlenog roditelja pod uvjetima i u trajanju propisanom ovim Zakonom.

**Naknada plaće za vrijeme korištenja prava na posvojiteljski dopust**

**Članak 47.**

(1) Korisnik iz članka 45. ovoga Zakona za vrijeme korištenja posvojiteljskog dopusta ima pravo na naknadu plaće u visini propisanoj člankom 32. stavkom 1. ovoga Zakona, a za vrijeme korištenja prava drugog posvojitelja ima pravo na naknadu plaće u visini propisanoj člankom 32. stavkom 2. ovoga Zakona.

(2) Za vrijeme korištenja roditeljskog dopusta i drugih prava prema ovom Zakonu korisnik iz stavka 1. ovoga članka ima pravo na naknadu plaće, odnosno novčanu naknadu u visini propisanoj člancima 32. i 34. ovoga Zakona.

**ODJELJAK B**

**PRAVA DRUGIH POSVOJITELJA**

**Članak 48.**

(1) Osoba koja ostvaruje drugi dohodak ili je poljoprivrednik ili nezaposlena osoba ili osoba izvan sustava rada, koja je postala posvojitelj djeteta, ima pravo na posvojiteljsku poštedu od rada ili pravo na posvojiteljsku brigu o djetetu pod uvjetima iz ovoga Zakona.

(2) Korisnik posvojiteljske poštede od rada za vrijeme korištenja prava prema ovom Zakonu ima prava iz obveznoga mirovinskog osiguranja i pravo na plaćene doprinose prema posebnim propisima.

**Posvojiteljska pošteda od rada i posvojiteljska briga o djetetu**

**Članak 49.**

(1) Osoba iz članka 48. stavka 1. ovoga Zakona, koja ostvaruje drugi dohodak ili je poljoprivrednik ili nezaposlena osoba i koja je pravomoćnim rješenjem o posvojenju postala posvojitelj, pod uvjetom da supružnik posvojitelja nije roditelj posvojenika i ako na dan pravomoćnosti rješenja o posvojenju ispunjava uvjete propisane za stjecanje prava na rodiljnu i roditeljsku poštedu od rada iz članka 38. ovoga Zakona, ima pravo na posvojiteljsku poštedu od rada.

(2) Osoba iz članka 48. stavka 1. ovoga Zakona, koja je osoba izvan sustava rada i koja je pravomoćnim rješenjem o posvojenju postala posvojitelj, pod uvjetom da supružnik posvojitelja nije roditelj posvojenika i ako na dan pravomoćnosti rješenja o posvojenju ispunjava uvjete propisane za stjecanje prava na rodiljnu i roditeljsku brigu o novorođenom djetetu iz članka 41. ovoga Zakona, ima pravo na posvojiteljsku brigu o djetetu.

(3) Posvojitelj iz stavaka 1. i 2. ovoga članka ima pravo na posvojiteljsku poštedu od rada ili posvojiteljsku brigu o djetetu za posvojenika do 18. godine u neprekidnom trajanju od 12 mjeseci.

(4) Za slučaj posvojenja blizanaca ili istodobnog posvojenja dvoje ili više djece ili djeteta koje posvojenjem postaje treće ili svako sljedeće dijete u obitelji posvojitelja ili djeteta s teškoćama u razvoju, posvojiteljska pošteda od rada ili posvojiteljska briga o djetetu iz stavka 2. ovoga članka produžuje se za 60 dana.

(5) Korisnik prava na posvojiteljsku poštedu od rada ili posvojiteljsku brigu o djetetu može, radi zaposlenja ili samozaposlenja, prekinuti korištenje prava iz stavaka 3. i 4. ovoga članka ili to pravo prenijeti na bračnog druga koji je posvojenjem postao roditelj posvojenog djeteta koji to pravo nastavlja koristiti sukladno njegovom radnopravnom statusu.

(6) Korisnik prava iz stavka 5. ovoga članka zahtjev za prijenos prava na bračnog druga koji je posvojenjem postao roditelj posvojenog djeteta podnosi zajedno sa zahtjevom za prekidom korištenja prava na posvojiteljsku poštedu od rada, odnosno posvojiteljsku brigu o djetetu kojem prilaže zahtjev bračnog druga za nastavkom korištenja preostalog neiskorištenog prava.

(7) Posvojitelj iz stavaka 1. i 2. ovoga članka, koji je radi zaposlenja ili samozaposlenja prekinuo korištenje prava na posvojiteljsku poštedu od rada ili posvojiteljsku brigu o djetetu, pod uvjetom da nije pravo prenio na bračnog druga može započeti ili nastaviti koristiti preostali neiskorišteni dio posvojiteljske poštede od rada ili posvojiteljske brige o djetetu kao zaposleni ili samozaposleni posvojitelj pod uvjetima iz ovoga Zakona ako je proveo na radu neprekidno šest mjeseci koji prethode mjesecu u kojem namjerava započeti koristiti preostali dio neiskorištenog prava.

(8) Posvojitelj iz stavaka 1. i 2. ovoga članka, koji na radu nije proveo najmanje šest mjeseci koji prethode mjesecu u kojem namjerava započeti koristiti preostali dio neiskorištene posvojiteljske poštede od rada ili posvojiteljske brige o djetetu iz razloga što mu je prestao radni odnos ili je prestao obavljati djelatnost iz članka 7. točke 2. ovoga Zakona, ima pravo nastaviti korištenje preostalog dijela prava na posvojiteljsku poštedu od rada ili posvojiteljsku brigu o novorođenom djetetu, kao posvojitelj iz stavaka 1. ili 2. ovoga članka ako i dalje ispunjava uvjete iz članaka 38. ili 41. ovoga Zakona te pod uvjetom da pravo nije prenio na bračnog druga u skladu sa stavkom 5. ovoga članka.

**Pravo na novčanu naknadu**

**Članak 50.**

Posvojitelj iz članka 49. stavaka 1. i 2. ovoga Zakona, za vrijeme korištenja prava na posvojiteljsku poštedu od rada ili prava na posvojiteljsku brigu o djetetu ima pravo na novčanu naknadu u iznosu od 70 % proračunske osnovice mjesečno.

**POGLAVLJE V.**

**PRAVA UDOMITELJA DJETETA**

**Članak 51.**

(1) Udomitelj djeteta, pod uvjetom da je zdravstveno osiguran prema propisima o obveznom zdravstvenom osiguranju, ima pravo na pripadajuće vremenske potpore, ako ovim Zakonom nije drukčije propisano.

(2) Opseg prava udomitelja iz stavka 1. ovoga članka ovisi o radnopravnom statusu korisnika prava i životnoj dobi udomljenog djeteta.

**Članak 52.**

(1) Zaposleni i samozaposleni udomitelj, ima pravo na udomiteljski dopust u neprekidnom trajanju od šest mjeseci za dijete do sedme godine života.

(2) Za slučaj istodobnog smještaja dvoje ili više djece ili djeteta s teškoćama u razvoju, udomiteljski dopust iz stavka 1. ovoga članka produžuje se za 60 dana.

(3) Pravo na udomiteljski dopust zaposleni ili samozaposleni udomitelj stječe s danom izvršnosti rješenja o priznavanju prava na smještaj djeteta, a može ga započeti koristiti od dana kojeg sam odredi u zahtjevu za korištenje prava.

(4) Korisnici iz stavka 1. ovoga članka za vrijeme korištenja prava prema ovome Zakonu imaju prava iz obveznoga mirovinskog osiguranja i pravo na plaćene doprinose prema posebnim propisima.

**POGLAVLJE VI.**

**JEDNOKRATNA NOVČANA POTPORA ZA NOVOROĐENO DIJETE**

**Članak 53.**

Korisnik iz članka 8. ovoga Zakona ima pravo na jednokratnu novčanu potporu za novorođeno dijete pod uvjetima i u iznosu propisanom ovim Zakonom.

**Članak 54.**

(1) Korisnik iz članka 8. stavka 1. točaka 1. do 5. i stavka 2. ovoga Zakona može ostvariti pravo na jednokratnu novčanu potporu iz članka 53. ovoga Zakona pod uvjetom da na dan rođenja djeteta ispunjava sljedeće uvjete:

- da je hrvatski državljanin s prebivalištem ili stranac sa stalnim boravkom, odnosno dugotrajnim boravištem u Republici Hrvatskoj u neprekidnom trajanju od najmanje 12 mjeseci

- da je zdravstveno osiguran prema propisima o obveznom zdravstvenom osiguranju.

(2) Korisnik iz članka 8. stavka 1. točke 6. ovoga Zakona može ostvariti pravo na novčanu potporu iz članka 53. ovoga Zakona pod uvjetom da na dan rođenja djeteta ispunjava sljedeće uvjete:

- da je hrvatski državljanin s prebivalištem ili stranac sa stalnim boravkom, odnosno dugotrajnim boravištem u Republici Hrvatskoj u neprekidnom trajanju od najmanje pet godina

- da je zdravstveno osiguran prema propisima o obveznom zdravstvenom osiguranju.

(3) Korisnici iz stavaka 1. i 2. ovoga članka mogu podnijeti zahtjev i ostvariti pravo na jednokratnu novčanu potporu iz članka 53. ovoga Zakona pod uvjetom da je dijete na dan podnošenja zahtjeva:

- upisano u maticu rođenih

- prijavljeno kao član njihovog kućanstva

- zdravstveno osigurano prema propisima o obveznom zdravstvenom osiguranju.

**Članak 55.**

(1) Jednokratna novčana potpora iz članka 53. ovoga Zakona iznosi 70 % proračunske osnovice.

(2) Pravo na novčanu potporu iz stavka 1. ovoga članka, pod uvjetima iz članka 54. ovoga Zakona ima i korisnik za posvojeno dijete, osim ako novčana potpora za to dijete nije ranije isplaćena drugom korisniku.

**POGLAVLJE VI.**

**POSTUPAK OSTVARIVANJA PRAVA**

**Članak 56.**

(1) Prava iz ovoga Zakona ostvaruju se na temelju rješenja Zavoda donesenog na osnovi zahtjeva korisnika iz članka 8. ovoga Zakona, ako ovim Zakonom nije drukčije propisano.

(2) Iznimno od stavka 1. ovoga članka, početak korištenja prava na rodiljni dopust ostvaruje se temeljem izvješća izabranog doktora zdravstvene zaštite žena iz obveznoga zdravstvenog osiguranja u kojem se naznačuje samo početni datum utvrđene privremene nesposobnosti, odnosno spriječenosti za rad radi korištenja rodiljnog dopusta.

(3) U postupku rješavanja zahtjeva iz stavka 1. ovoga članka primjenjuju se odredbe zakona kojim se uređuje opći upravni postupak.

(4) Zahtjev za ostvarivanje prava prema ovom Zakonu podnosi se najkasnije 15 dana prije naznačenog roka za početak njegova korištenja ako ovim Zakonom nije drukčije propisano.

(5) Zahtjev za ostvarivanjem prava na produženje rodiljnog dopusta radi prerano rođenog djeteta iz članka 15. stavka 6. ovoga Zakona obvezno se podnosi najkasnije 30 dana prije isteka rodiljnog dopusta.

**Članak 57.**

(1) O pravima iz ovoga Zakona u prvom stupnju, u pravilu, rješava ustrojstvena jedinica Zavoda na čijem je području prebivalište ili stalni boravak, odnosno dugotrajno boravište podnositelja zahtjeva.

(2) O žalbi protiv prvostupanjskog rješenja Zavoda rješava Direkcija Zavoda.

(3) Žalba ne odgađa izvršenje rješenja.

(4) Protiv drugostupanjskog rješenja može se pokrenuti upravni spor pred nadležnim upravnim sudom.

(5) Rješenje o pravu iz ovoga Zakona obvezno se dostavlja i poslodavcu ako je korisnik prava zaposleni roditelj i njemu izjednačene osobe.

(6) Rješenje o priznatom pravu, odnosno prestanku prava prije njegovog isteka za nezaposlenog roditelja iz ovoga Zakona obvezno se dostavlja nadležnoj ustrojstvenoj jedinici Hrvatskog zavoda za zapošljavanje u čijoj se evidenciji nezaposlenih osoba vodio korisnik prava.

**Članak 58.**

(1) Osoba koja potražuje prava iz ovoga Zakona obvezna je na zahtjev nadležne ustrojstvene jedinice Zavoda dostaviti dokaze koji su uvjet za ostvarenje traženog prava, ako Zavod istima ne raspolaže ili ih ne može pribaviti po službenoj dužnosti.

(2) U prikupljanju dokaza kojima se utvrđuje opravdanost zahtjeva osobe koja potražuje pravo iz ovoga Zakona Zavod ima pravo služiti se svim raspoloživim podacima o osobi kao osiguranoj osobi prema propisima o obveznom zdravstvenom osiguranju te koristiti službene podatke nadležnih tijela državne uprave i javnih ustanova, kao i drugih nadležnih tijela iz kojih se može utvrditi osnovanost stjecanja traženog prava.

(3) Nadležna tijela iz stavka 2. ovoga članka i odgovorne osobe jedinice lokalne i područne (regionalne) samouprave dužna su Zavodu dostaviti ili staviti na raspolaganje tražene podatke u roku od osam dana od dana zaprimanja zahtjeva.

(4) Zavod je obvezan i ovlašten, u svrhu provjere osobnih podataka, ostvarene plaće/dohotka, ispunjavanja pravnih, medicinskih i drugih uvjeta za ostvarivanje i korištenje prava na rodiljne i roditeljske potpore prema ovom Zakonu, prije i za vrijeme korištenja ostvarenih prava od strane potencijalnog korisnika, odnosno korisnika provjeriti postojanje zakonom propisanih činjenica i okolnosti na osnovi kojih korisnik stječe i/ili koristi pravo na rodiljnu i roditeljsku potporu, a potencijalni korisnici, odnosno korisnici prava, poslodavci i druge pravne osobe, na temelju čijih se podataka i isprava odlučuje o ispunjavanju uvjeta za ostvarenje i/ili korištenje prava na rodiljne i roditeljske potpore, obvezni su Zavodu dostaviti i predočiti sve činjenice i dokaze odlučne za priznavanje i/ili korištenje traženog, odnosno ostvarenog prava.

(5) U svrhu provjere osobnih podataka, ostvarene plaće/dohotka, pravnih, medicinskih i drugih uvjeta za ostvarivanje i korištenje prava na rodiljne i roditeljske potpore prema ovom Zakonu, a na temelju postavljenog zahtjeva za ostvarivanje prava na rodiljne i roditeljske potpore prema ovom Zakonu, Zavod je ovlašten prikupljati dokaze o ispunjavanju propisanih uvjeta za ostvarenje i/ili korištenje traženog prava u skladu sa zakonom kojim se uređuje upravni postupak.

(6) U slučaju sumnje da zasnivanje radnog odnosa, odnosno započinjanje s obavljanjem djelatnosti, odnosno zasnivanje radnog odnosa s drugim poslodavcem tijekom korištenja prava sukladno članku 13. ovoga Zakona nema za svrhu obavljanje poslova u skladu s ugovorom o radu već isključivo ostvarivanje prava iz sustava rodiljnih i roditeljskih potpora, Zavod ima pravo i obvezu, na temelju provedene provjere i prikupljenih dokaza pokrenuti postupak pred nadležnim sudom za osporavanje tako zaključenog ugovora o radu.

**ODJELJAK A**

**NAJAVA I OSTVARIVANJE PRAVA ZAPOSLENOG RODITELJA**

**Članak 59.**

(1) Zaposleni roditelj koji namjerava započeti korištenje prava na roditeljski dopust prema ovom Zakonu, koji se ne nastavlja koristiti neposredno nakon korištenja rodiljnog dopusta ili koji u tijeku korištenja prava prema ovom Zakonu namjerava mijenjati način korištenja prava, obvezan je najmanje 30 dana prije početka korištenja prava, odnosno nastanka promjene ili prije ponovnog uspostavljanja neiskorištenog pripadajućeg prava pisano obavijestiti svog poslodavca o toj namjeri, ako se ovim Zakonom ne određuje drugačije.

(2) Zaposleni otac koji namjerava koristiti pravo na očinski dopust iz članka 16. ovoga Zakona obvezan je najmanje 15 dana prije dana očekivanog poroda, ako pravo namjerava koristiti od dana rođenja djeteta, odnosno najmanje 15 dana prije namjere korištenja toga prava pisano obavijestiti poslodavca o toj namjeri.

(3) Na pisanu obavijest iz stavka 1. ovoga članka poslodavac je obvezan u roku od osam dana od dana zaprimanja obavijesti izdati pisanu suglasnost o iskazanoj namjeri zaposlenog roditelja.

(4) Ako poslodavac ne postupi u skladu sa stavkom 3. ovoga članka, Zavod će zaposlenom roditelju donijeti rješenje kojim mu priznaje pravo s odgodom početka korištenja od 30 dana u odnosu na dan koji je zaposleni roditelj naznačio u obavijesti poslodavcu.

(5) Pri utvrđivanju rasporeda dnevnog, odnosno tjednog radnog vremena zaposlenog roditelja korisnika prava na rad s polovicom punog radnog vremena radi pojačane njege djeteta iz članka 20. ovoga Zakona ili zaposlenog roditelja djeteta s teškoćama u razvoju koji pravo iz članka 28. stavka 2. ovoga Zakona koristi kao pravo na rad s polovicom punog radnog vremena poslodavac mora uzeti u obzir svrhu korištenja pripadajućeg prava u skladu s ovim Zakonom, osim ako to zbog organizacije rada nije moguće.

(6) Zaposleni roditelj obvezan je u obavijesti svom poslodavcu iz stavka 1. ovoga članka navesti predviđeni početak i očekivano trajanje korištenja prava iz članaka 17. i 18. ovoga Zakona.

(7) Zaposleni posvojitelj koji namjerava koristiti pravo na dopust drugog posvojitelja iz članka 45. ovoga Zakona obvezan je najmanje 15 dana prije namjere korištenja prava pisano obavijestiti poslodavca o toj namjeri.

**Članak 60.**

Zaposleni roditelj, kojem se o pravu iz ovoga Zakona odlučuje iz razloga propisanog člankom 59. stavkom 1. ovoga Zakona, dužan je nadležnoj ustrojstvenoj jedinici Zavoda uz zahtjev za rješavanje o pripadajućem pravu priložiti i pisanu suglasnost poslodavca iz članka 59. stavka 3. ovoga Zakona, osim u slučaju iz članka 59. stavka 4. ovoga Zakona.

**ODJELJAK B**

**NAJAVA I KORIŠTENJE PRAVA DRUGIH KORISNIKA IZ ZAKONA**

**Članak 61.**

Samozaposleni roditelj koji u tijeku korištenja prava iz ovoga Zakona namjerava mijenjati način korištenja tog prava, obvezan je najmanje 30 dana prije nastanka te promjene ili prije ponovnog uspostavljanja neiskorištenog pripadajućeg prava podnijeti pisani zahtjev Zavodu.

**Članak 62.**

(1) Roditelj, odnosno posvojitelj koji ostvaruje drugi dohodak, roditelj poljoprivrednik, nezaposleni roditelj i roditelj izvan sustava rada koji zahtjev za korištenje prava iz ovoga Zakona podnese Zavodu u roku od 30 dana od dana rođenja djeteta, odnosno pravomoćnosti rješenja o posvojenju, pravo ostvaruje od dana rođenja djeteta, odnosno od dana pravomoćnosti rješenja o posvojenju.

(2) Roditelj, odnosno posvojitelj koji zahtjev za korištenje prava ne podnese u roku propisanom stavkom 1. ovoga članka, ali zahtjev podnese u roku od 120 dana od rođenja djeteta, odnosno od dana pravomoćnosti rješenja o posvojenju, pravo ostvaruje u preostalom vremenskom trajanju od dana podnošenja urednog zahtjeva.

(3) Zahtjev za prekid korištenja prava ili prijenos korištenja prava na drugog roditelja, odnosno posvojitelja, pod uvjetima iz ovoga Zakona te zahtjev korisnika na kojeg se pravo prenosi podnosi se najkasnije 30 dana prije naznačenog roka za prekid ili prijenos korištenog prava.

(4) Iznimno, zahtjev za prekid ili prijenos korištenog prava na drugog roditelja, odnosno posvojitelja, odnosno zahtjev korisnika na kojeg se pravo prenosi može biti podnijet u roku kraćem od utvrđenog stavkom 3. ovoga članka, a koji ne može biti kraći od osam dana, ako je uvjetovan nepredviđenim socijalnim okolnostima, kao što je smrt u obitelji, teška bolest jednog od članova obitelji ili drugog roditelja ili zaposlenje ili samozaposlenje, o čemu odlučuje Zavod.

**ODJELJAK C**

**OSTVARIVANJE PRAVA NA JEDNOKRATNU NOVČANU POTPORU ZA NOVOROĐENO DIJETE**

**Članak 63.**

(1) Korisnik iz članka 8. ovoga Zakona pravo na jednokratnu novčanu potporu za novorođeno dijete iz članka 53. ovoga Zakona može ostvariti pod uvjetom da je pisani zahtjev za priznavanje prava podnio nadležnoj ustrojstvenoj jedinici Zavoda u roku od šest mjeseci od dana rođenja djeteta, odnosno u roku od 30 dana od dana pravomoćnosti rješenja o posvojenju djeteta.

(2) Pravo na jednokratnu novčanu potporu za novorođeno dijete ostvaruje se na osnovi zahtjeva iz stavka 1. ovoga članka, podataka iz matice rođenih, odnosno dokaza o pravomoćnosti rješenja o posvojenju djeteta te ostale dokumentacije kojom se dokazuje ispunjenje uvjeta iz članka 54. ovoga Zakona.

(3) Pravo na novčanu potporu iz stavka 2. ovoga članka može se ostvariti donošenjem rješenja koje se sastoji samo od izreke u obliku zabilješke u spisu.

**ODJELJAK D**

**PRIJAVA OKOLNOSTI KOJE UTJEČU NA OSTVARIVANJE**

**PRAVA I NAKNADA ŠTETE**

**Članak 64.**

(1) Korisnik prava iz ovoga Zakona obvezan je Zavodu prijaviti svaku promjenu okolnosti koje su od utjecaja na korištenje priznatog prava prema ovom Zakonu u roku od osam dana od dana nastanka tih promjena.

(2) Korisnik koji ne postupi sukladno stavku 1. ovoga članka dužan je Zavodu, odnosno državnom proračunu nadoknaditi nastalu štetu i ostvareni nepripadajući primitak, s pripadajućom kamatom te ga uplatiti na račun Zavoda, odnosno državnog proračuna, u roku od osam dana od dana zaprimljene pisane obavijesti Zavoda o utvrđenim okolnostima.

**POGLAVLJE VII.**

**POVJERENSTVO ZA PRAĆENJE PROVEDBE ZAKONA I INFORMIRANJE**

**Članak 65.**

(1) U svrhu provedbe ovoga Zakona čelnik tijela državne uprave nadležnog za demografiju osniva povjerenstvo za praćenje provedbe ovoga Zakona koje se sastoji od jedanaest članova.

(2) Članove povjerenstva iz stavka 1. ovoga članka čine dva predstavnika tijela državne uprave nadležnog za demografiju, od kojih je jedan predsjedavajući povjerenstva, dva predstavnika Zavoda te jedan predstavnik ministarstva nadležnog za rad, ministarstva nadležnog za socijalnu politiku, ministarstva nadležnog za zdravstvo, Hrvatske obrtničke komore, reprezentativnih udruga poslodavaca više razine i reprezentativnih udruga sindikata više razine te akademske zajednice.

(3) Povjerenstvo prati provedbu ovoga Zakona, daje tijelu državne uprave nadležnom za demografiju i Zavodu mišljenja, prijedloge i upute za provedbu ovoga Zakona, daje prijedloge za unaprjeđenje sustava rodiljnih i roditeljskih potpora iz ovoga Zakona te donosi poslovnik o svom radu.

(4) Stručne i administrativne poslove povjerenstva iz stavka 1. ovoga članka obavlja tijelo državne uprave nadležno za demografiju.

(5) Tijelo državne uprave nadležno za demografiju informira radnike i poslodavce o pravu na roditeljski dopust i pravu na očinski dopust iz ovoga Zakona te mjerama kojima se promiče usklađivanje poslovnog i obiteljskog života.

**POGLAVLJE VIII.**

**FINANCIRANJE**

**Članak 66.**

Sredstva za novčane potpore uređene ovim Zakonom te sredstva za provedbu ovoga Zakona osiguravaju se u državnom proračunu izuzev sredstva za naknadu plaće za vrijeme korištenja prava na rodiljni dopust iz članka 32. stavka 1. ovoga Zakona te za vrijeme dopusta za slučaj mrtvorođenog djeteta ili ako dijete umre za vrijeme rodiljnog dopusta iz članka 32. stavka 7. ovoga Zakona koja se isplaćuje na teret sredstava Zavoda te sredstva za korištenje prava iz članaka 24., 26. i 37. ovoga Zakona koja se isplaćuju na teret poslodavca korisnika prava.

**POGLAVLJE IX.**

**NADZOR I PODNOŠENJE IZVJEŠĆA**

**Članak 67.**

(1) Upravni nadzor nad radom Zavoda u provedbi ovoga Zakona obavlja tijelo državne uprave nadležno za demografiju.

(2) Zavod je obvezan tijelu državne uprave nadležnom za demografiju najkasnije do 31. ožujka tekuće godine podnijeti godišnje izvješće o provedbi ovoga Zakona i utrošku sredstava u prethodnoj godini.

(3) Zavod je obvezan do 20. u mjesecu za prethodni mjesec dostaviti tijelu državne uprave nadležnom za demografiju mjesečna izvješća o broju korisnika pojedinih prava te iznosu utrošenih sredstava prema namjeni.

(4) Sadržaj i način podnošenja izvješća iz stavaka 2. i 3. ovoga članka, propisuje pravilnikom čelnik tijela državne uprave nadležnog za demografiju, uz prethodno pribavljeno mišljenje Zavoda.

**Članak 68.**

Tijelo državne uprave nadležno za demografiju pri provedbi nadzora iz članka 4. stavka 1. i članka 67. stavka 1. ovoga Zakona uzima u obzir zahtjeve korisnika prava ili poslodavca korisnika prava, druge pravne ili fizičke osobe koje imaju pravni interes.

**Članak 69.**

(1) Zavodvodi elektronički očevidnik korisnika prava iz ovoga Zakona.

(2) Zavod je obvezan, uvažavajući propise o zaštiti osobnih podataka, tijelima državne uprave i javnim ustanovama koje na osnovi zakona rješavaju o novčanim pravima građana, koja se osiguravaju u državnom proračunu ili po propisima o obveznom zdravstvenom osiguranju ili prema propisima o obveznom mirovinskom osiguranju ili o tržištu rada, dostaviti ili staviti na raspolaganje podatke iz elektroničkog očevidnika.

(3) Sadržaj i način vođenja očevidnika iz stavka 1. ovoga članka propisuje pravilnikom čelnik tijela državne uprave nadležnog za demografiju, uz prethodno pribavljeno mišljenje Zavoda.

**DIO ČETVRTI**

**NAKNADA ŠTETE**

**Članak 70.**

(1) Korisnik iz ovoga Zakona obvezan je državnom proračunu i Zavodu naknaditi štetu, zajedno s pripadajućim kamatama, koja nastane zbog nepripadne i nepravilne isplate novčane potpore iz ovoga Zakona ako:

1. je prava prema ovom Zakonu ostvario na temelju neistinitih i netočnih podataka

2. je zasnovao radni odnos ili počeo s obavljanjem djelatnosti, odnosno zasnovao radni odnos s drugim poslodavcem tijekom korištenja prava prema ovom Zakonu koji za svrhu nemaju obavljanje poslova u skladu s ugovorom o radu, odnosno obavljanje djelatnosti već isključivo ostvarivanje prava na rodiljne i roditeljske potpore

3. nije u određenom roku prijavio promjene koje utječu na daljnje korištenje ili gubitak prava

4. mu je isplaćena naknada na koju nije imao pravo prema ovom Zakonu, odnosno rješenju ili je naknada isplaćena u većem iznosu od iznosa koja bi mu pripadala prema ovom Zakonu ili koji je određen u rješenju kojim je utvrđeno pravo i iznos naknade za vrijeme korištenja prava.

(2) Postupak za naknadu štete iz stavka 1. ovoga članka pokreće i vodi Zavod ako drugim propisom nije drukčije propisano.

**DIO PETI**

**PREKRŠAJNE ODREDBE**

**Članak 71.**

(1) Poslodavac korisnika prava iz ovoga Zakona kaznit će se novčanom kaznom u iznosu od 1.320,00 do 6.630,00 eura ako:

1. priječi zaposlenoj trudnici ili zaposlenoj majci korištenje prava na obvezni dopust sukladno članku 15. stavcima 2. i 4. ovoga Zakona

2. priječi zaposlenoj trudnici ili zaposlenoj majci ili ocu korištenje prava na dodatni rodiljni dopust sukladno članku 15. stavku 5. ovoga Zakona

3. priječi zaposlenoj majci korištenje produljenog rodiljnog dopusta iz članka 15. stavka 6. ovoga Zakona

4. priječi zaposlenom ocu korištenje očinskog dopusta iz članka 16. ovoga Zakona

5. priječi zaposlenom roditelju korištenje prava na roditeljski dopust sukladno članku 17. ovoga Zakona

6. priječi zaposlenom roditelju korištenje prava na rad s polovicom punog radnog vremena iz članka 19. ovoga Zakona

7. priječi zaposlenom roditelju korištenje prava na rad s polovicom punog radnog vremena radi pojačane njege djeteta iz članka 20. ovoga Zakona

8. priječi zaposlenom roditelju korištenje prava na dopust za slučaj smrti djeteta sukladno članku 21. ovoga Zakona

9. priječi radnici koja doji dijete korištenje prava na stanku za dojenje iz članka 23. ovoga Zakona

10. ne osigura ili na bilo koji drugi način priječi korištenje prava na dopust trudne radnice, dopust radnice koja je rodila ili dopust radnice koja doji dijete sukladno članku 24. stavcima 4. i 6. ovoga Zakona

11. priječi zaposlenoj trudnoj radnici korištenje prava na slobodan radni dan za prenatalni pregled sukladno članku 26. ovoga Zakona

12. priječi zaposlenom roditelju pravo na mirovanje radnog odnosa do treće godine djetetova života sukladno članku 27. stavcima 1. i 2. ovoga Zakona

13. priječi zaposlenom roditelju korištenje prava na dopust za njegu djeteta do navršene osme godine djetetova života iz članka 28. stavka 1. ovoga Zakona

14. priječi zaposlenom roditelju korištenje prava na dopust za njegu djeteta s teškoćama u razvoju kao prava na rad s polovicom punog radnog vremena iz članka 28. stavka 2. ovoga Zakona

15. priječi zaposlenom posvojitelju korištenje prava na posvojiteljski dopust sukladno članku 45. stavcima 1. i 2. ovoga Zakona, odnosno korištenje prava na dopust drugog posvojitelja sukladno članku 45. stavku 5. ovoga Zakona

16. priječi zaposlenom posvojitelju korištenje prava na roditeljski dopust sukladno članku 46. ovoga Zakona te sva druga prava zaposlenog posvojitelja prema ovom Zakonu

17. uskratom podataka i činjenica ili na neki drugi način radniku, korisniku prava iz ovoga Zakona onemogući korištenje prava prema ovom Zakonu

18. Zavodu onemogući provjeru osobnih podataka, ostvarene plaće/dohotka, ispunjavanja pravnih i drugih uvjeta za ostvarivanje i korištenje prava na rodiljne i roditeljske potpore za korisnike prava, odnosno onemogući postupanje propisano člankom 58. ovoga Zakona.

(2) Odgovorna osoba poslodavca, za slučaj iz stavka 1. ovoga članka kaznit će se za prekršaj novčanom kaznom u iznosu od 390,00 do 1.320,00 eura.

(3) Odgovorna osoba nadležnog tijela državne uprave ili jedinice lokalne i područne (regionalne) samouprave, javne ustanove, odnosno drugog nadležnog tijela ili pravne osobe koja Zavodu uskrati dostavu ili stavljanje na raspolaganje podataka po zahtjevu iz članka 56. ovoga Zakona kaznit će se za prekršaj novčanom kaznom u iznosu od 190,00 do 660,00 eura.

(4) Novčanom kaznom iz stavka 3. ovoga članka kaznit će se za prekršaj i odgovorna osoba Zavoda ako ne dostavi ili ne stavi na raspolaganje podatke iz elektroničkog očevidnika, uvažavajući propise o zaštiti osobnih podataka iz članka 69. stavka 2. ovoga Zakona.

(5) Korisnik iz ovoga Zakona kaznit će se za prekršaj novčanom kaznom u iznosu od 130,00 do 1.320,00 eura ako u propisanom roku ne prijavi svaku promjenu koja utječe na gubitak ili promjenu osnova za korištenje bilo kojeg prava iz ovoga Zakona (članak 64. stavak 1.).

**Članak 72.**

(1) Inspekcijski nadzor nad provedbom ovoga Zakona i na temelju njega donesenih propisa kojima se uređuje korištenje prava iz ovoga Zakona, u skladu s odredbama ovoga Zakona, obavljaju nadležni inspektori tijela državne uprave koji su prema posebnim propisima ovlašteni za nadzor u vezi s radom i zapošljavanjem, svaki u okviru svoje nadležnosti, sukladno posebnim propisima, osim odredaba koje se odnose na primjenu odredbe iz članka 71. stavka 1. točke 18. i stavaka 3. i 5. ovoga Zakona.

(2) Ako Zavod utvrdi postojanje osnovane sumnje da je povredom propisa počinjen prekršaj iz članka 71. stavaka 1., 3. i 5. ovoga Zakona ovlašten je podnijeti optužni prijedlog za pokretanje prekršajnog postupka.

**DIO ŠESTI**

**NOVČANE I DRUGE POTPORE JEDINICA LOKALNE I PODRUČNE (REGIONALNE) SAMOUPRAVE, PRAVNIH I FIZIČKIH OSOBA**

**Članak 73.**

(1) Općina, grad, županija i Grad Zagreb, u svrhu propisanu člankom 1. ovoga Zakona, općim aktima predstavničkog tijela mogu propisati način i uvjete za ostvarivanje prava roditelja i s njima izjednačenih osoba na novčanu pomoć u većem opsegu od propisanog ovim Zakonom ili pružanje pomoći u naravi.

(2) Vjerska zajednica, trgovačko društvo, udruga i druga domaća i strana pravna i fizička osoba, u svrhu propisanu člankom 1. ovoga Zakona mogu pružiti novčanu ili pomoć u naravi roditeljima i s njima izjednačenih osoba, ako to nije u suprotnosti s ovim Zakonom.

(3) U svrhu propisanu člankom 1. ovoga Zakona mogu se osnivati zaklade.

**DIO SEDMI**

**PRIJELAZNE I ZAVRŠNE ODREDBE**

**Članak 74.**

(1) Ministar nadležan za zdravstvo donijet će pravilnik iz članka 20. stavka 6. ovoga Zakona u roku od 90 dana od dana stupanja na snagu ovoga Zakona.

(2) Čelnik tijela državne uprave nadležnog za demografiju donijet će pravilnike iz članka 34. stavka 9. ovoga Zakona u roku od 90 dana od dana njegova stupanja na snagu, a pravilnike iz članka 67. stavka 4. i članka 69. stavka 3. ovoga Zakona u roku od 60 dana od dana stupanja na snagu ovoga Zakona.

**Članak 75.**

Do stupanja na snagu propisa iz članka 74. ovoga Zakona, ostaju na snazi u dijelu u kojem nisu u suprotnosti s ovim Zakonom:

* Pravilnik o uvjetima i postupku za stjecanje prava zaposlenog roditelja ili samozaposlenog roditelja djeteta s težim smetnjama u razvoju na dopust ili na rad u skraćenom radnom vremenu radi njege djeteta („Narodne novine“, br. 18/09. i 25/09. - ispravak)
* Pravilnik o uvjetima i postupku ostvarivanja prava na stanku za dojenje djeteta, prava na dopust trudne radnice, prava na dopust radnice koja je rodila i prava na dopust radnice koja doji dijete („Narodne novine“, broj 112/11.)
* Pravilnik o sadržaju i načinu vođenja elektroničkog očevidnika o korisnicima prava na rodiljne i roditeljske potpore („Narodne novine“, broj 18/09.)
* Pravilnik o sadržaju i načinu podnošenja izvješća o ostvarivanju prava na rodiljne i roditeljske potpore („Narodne novine“, broj 18/09.)
* Pravilnik o uvjetima i postupku stjecanja prava na rad u skraćenom radnom vremenu radi pojačane brige i njege djeteta („Narodne novine“, broj 25/09.).

**Članak 76.**

(1) O zahtjevima za ostvarivanje prava na rodiljne i roditeljske potpore koji nisu pravomoćno okončani do dana stupanja na snagu ovoga Zakona rješavat će se prema Zakonu o rodiljnim i roditeljskim potporama („Narodne novine“, br. 85/08., 110/08. - ispravak, 34/11., 54/13., 152/14., 59/17., 37/20. i 85/22).

(2) Osobe koje su na dan stupanja na snagu ovoga Zakona zatečene u korištenju prava na rodiljne i roditeljske potpore prema Zakonu o rodiljnim i roditeljskim potporama („Narodne novine“, br. 85/08., 110/08. - ispravak, 34/11., 54/13., 152/14., 59/17., 37/20. i 85/22.) nastavljaju koristiti ostvarena prava u skladu s tim Zakonom do isteka prava.

(3) Korisnici koji su na dan stupanja na snagu ovoga Zakona zatečeni u korištenju prava na novčanu potporu u visini utvrđenoj člankom 24. stavcima 5., 8., 10. i 11., te člankom 24.a stavkom 1. Zakona o rodiljnim i roditeljskim potporama („Narodne novine“, br. 85/08., 110/08. - ispravak, 34/11., 54/13., 152/14., 59/17., 37/20. i 85/22) od dana stupanja na snagu ovoga Zakona novčanu potporu ostvaruju u visini utvrđenoj ovim Zakonom.

(4) Zavod će korisnicima iz stavka 3. ovoga članka od dana stupanja na snagu ovoga Zakona po službenoj dužnosti obračunavati novčanu potporu u visini utvrđenoj ovim Zakonom.

(5) O zahtjevima za ostvarivanje prava za koja je novčana potpora uređena ovim Zakonom te koji su podneseni, a nisu riješeni do dana stupanja na snagu ovoga Zakona rješavat će se prema odredbama ovoga Zakona, u dijelu koji se odnosi na visinu novčane potpore.

(6) Pravo iz članka 30. stavka 5. ovoga Zakona mogu ostvariti korisnici koji su na dan stupanja na snagu ovoga Zakona zatečeni u korištenju prava na dopust iz članka 28. stavka 1. ovoga Zakona ako su ispunjeni uvjeti za nastavak korištenja prava prema odredbama ovoga Zakona.

**Članak 77.**

Tijelo državne uprave nadležno za demografiju će u roku od dvije godine od dana stupanja na snagu ovoga Zakona provesti naknadnu procjenu učinaka ovoga Zakona.

**Članak 78.**

Stupanjem na snagu ovoga Zakona prestaje važiti Zakon o rodiljnim i roditeljskim potporama („Narodne novine“, br. 85/08., 110/08. - ispravak, 34/11., 54/13., 152/14., 59/17., 37/20. i 85/22.).

**Članak 79.**

Ovaj Zakon objavit će se u „Narodnim novinama“, a stupa na snagu 1. siječnja 2023.

**O B R A Z L O Ž E N J E**

**Uz članak 1.**

Ovim člankom određuje se predmet predloženog zakona, svrha te propisuje pravo roditelja na vremenske i novčane potpore u svrhu zaštite materinstva, njege i podizanja novorođenog djeteta, ravnopravne podjele prava i obveza skrbi o djetetu između roditelja te usklađivanja obiteljskog i poslovnog života. Ovim člankom propisuje se da se izrazi koji se koriste u predloženom Zakonu, a imaju rodno značenje, odnose jednako na ženski i muški rod.

**Uz članak 2.**

Ovim člankom navode se nazivi pravnih akata Europske unije koji se preuzimaju u pravni sustav Republike Hrvatske. Ovim člankom propisuje se dužnost tijela državne uprave nadležnog za demografiju da Europskoj komisiji dostavlja informacije koje se odnose na provedbu ovoga Zakona, a koje uključuju dostupne podatke o korištenju različitih vrsta dopusta od strane žena i muškaraca.

**Uz članak 3.**

Ovim člankom nabrajaju se vremenske potpore (dopusti, poštede od rada i propisano vrijeme za njegu i brigu o djetetu), novčane potpore (naknada plaće, novčana naknada, novčana pomoć i jednokratna novčana potpora za novorođeno dijete) te se navodi da ih ostvaruju majka i otac djeteta i druge osobe koje na temelju odluke nadležnog tijela ostvaruju roditeljsku skrb, posvojitelj djeteta, skrbnik, udomitelj ili druga fizička osoba kojoj je maloljetno dijete odlukom nadležnog tijela povjereno na svakodnevnu skrb.

**Uz članak 4.**

Ovim člankom se propisuje tijelo nadležno za nadzor provedbe Zakona – tijelo državne uprave nadležno za demografiju i stvarna nadležnost Hrvatskog zavoda za zdravstveno osiguranje za vođenje postupaka u kojima se ostvaruju prava propisana ovim Zakonom.

**Uz članak 5.**

Ovim člankom propisuje se zabrana ovrhe i osiguranja novčanih potpora, osim prema sudskoj odluci ili rješenju centra za socijalnu skrb, radi koristi djeteta za koju se ostvaruju. Propisuje se i da najmanji iznos potpore ostvarene prema Zakonu ne može biti manje od 70 % proračunske osnovice.

**Uz članak 6.**

Ovim člankom propisuje se nasljeđivanje prava te iznimka u slučaju u kojem se dospjela novčana potraživanja koja nisu isplaćena do smrt korisnika mogu nasljeđivati.

**Uz članak 7.**

Ovim člankom objašnjava se značenje pojedinih pojmova radi preciznosti predloženog zakonskog teksta. Novina koja se unosi odnosi se na radni dan iz članka 16. stavka 1. ovoga Zakona te se propisuje da se isti određuje prema radnikovom tjednom rasporedu ugovorenog radnog vremena, na način da se u korištenju prava na očinski dopust radniku koji radi u punom radnom vremenu, uzima kao da radnik svaki dan radi po osam sati.

**Uz članak 8.**

Ovim člankom propisuju se korisnici prava iz sustava rodiljnih i roditeljskih potpora koji su podijeljeni u tri kategorije. Prvu kategoriju čine zaposleni i samozaposleni korisnici te se definira tko se sve smatra zaposlenom i samozaposlenom osobom. Druga skupina korisnika obuhvaća nezaposlene korisnike, poljoprivrednike izvan sustava poreza na dohodak ili dobit i korisnike koji ostvaruju drugi dohodak. Treću skupinu korisnika čine korisnici izvan sustava rada, a to su korisnik mirovine, korisnik prava na profesionalnu rehabilitaciju, korisnik prava na invalidsku mirovinu zbog profesionalne nesposobnosti za rad, osoba nesposobna za rad, redovni učenik, redovni student i sve druge osigurane osobe koje pravo ne mogu ostvariti kao zaposleni ili samozaposleni roditelj, po osnovi drugog dohotka, kao nezaposleni roditelj ili poljoprivrednik. Ovaj članak propisuje da su korisnici rodiljnih i roditeljskih potpora posvojitelji, zatim skrbnik maloljetnog djeteta kojem je rješenjem nadležnog tijela to dijete povjereno na svakodnevnu skrb ili druga fizička osoba kojoj je maloljetno dijete odlukom nadležnog tijela povjereno na svakodnevnu skrb, ili koja na temelju odluke nadležnog tijela ostvaruje roditeljsku skrb, te udomitelji maloljetnog djeteta, sukladno svom radnopravnom statusu. Korisnik prema odredbama ovoga Zakona je i stranac sa stalnim boravkom, odnosno dugotrajnim boravištem u Republici Hrvatskoj koji ima priznat status osigurane osobe u obveznom zdravstvenom osiguranju.

**Uz članak 9.**

Ovim člankom se propisuju prava pojedine korisničke skupine iz Zakona. S obzirom na njihov aktivni radni doprinos najbrojnija prava pripadaju skupini zaposlenih i samozaposlenih roditelja, uvažavajući potrebu propisivanja zaštite majčinstva kao i dopusta za obnašanje roditeljskih prava i dužnosti. Posebnim imenovanjem vremenskih potpora namijenjenih drugim skupinama korisnika razlučuje se opseg i načini korištenja prava ovisno o radnopravnom statusu korisnika.

**Uz članak 10.**

Ovim člankom propisuje se način korištenja prava iz ovoga Zakona te da korisnik koji ne iskoristi prava u propisanim rokovima ne može potraživati vremenske i novčane potpore za neiskorišteno pravo.

**Uz članak 11.**

Ovim člankom propisuje se da prava iz članka 9. stavaka 1. do 8. ovoga Zakona ne mogu istodobno koristiti oba roditelja za isto dijete, odnosno da jedan roditelj ne može istovremeno koristiti više prava iz ovoga Zakona za jedno ili više djece, osim ako nije drukčije propisano.

**Uz članak 12.**

Ovim člankom propisuje se mogućnost obavljanja poslova tijekom korištenja prava iz sustava rodiljnih i roditeljskih potpora, pod uvjetom da se ne radi o poslovima za koje se, s obzirom na narav i vrstu rada te ovlasti poslodavca zasniva radni odnos, dok se izrijekom propisuje da isto nije dopušteno za vrijeme korištenja prava na rodiljni dopust, rodiljnu poštedu od rada te rodiljnu brigu o novorođenom djetetu.

**Uz članak 13.**

Ovim člankom propisuje se zabrana zasnivanja radnog odnosa ili započinjanje djelatnosti te zasnivanje radnog odnosa s drugim poslodavcem tijekom korištenja prava koji bi za svrhu imali isključivo ostvarivanje prava iz sustava rodiljnih i roditeljskih potpora kod roditelja koji ostvaruju zajedničku skrb.

**Uz članak 14.**

Ovim člankom propisuje se primjena odgovarajućih propisa u slučajevima kada ne postoji suglasnost u ostvarivanju prava iz sustava rodiljnih i roditeljskih potpora kod roditelja koji ostvaruju zajedničku skrb.

**Uz članak 15.**

Ovim člankom propisuje se opseg i način korištenja prava na rodiljni dopust zaposlenog i samozaposlenog roditelja. Propisana je obveza korištenja rodiljnog dopusta u neprekidnom trajanju 98 dana, od kojih 28 dana prije dana očekivanog poroda te 70 dana nakon rođenja djeteta. Po isteku obveznoga rodiljnog dopusta, majka ima pravo na dodatni rodiljni dopust do navršenih šest mjeseci života djeteta koji može pisanom izjavom prenijeti na oca djeteta, uz njegovu prethodnu suglasnost, u cijelosti ili u vremenski ograničenom trajanju.

**Uz članak 16.**

Ovim člankom propisano je pravo na očinski dopust u skladu s Direktivom (EU) 2019/1158 Europskog parlamenta i Vijeća od 20. lipnja 2019. o ravnoteži između poslovnog i privatnog života roditelja i pružatelja skrbi i o stavljanju izvan snage Direktive Vijeća 2010/18/EU koja u članku 4. propisuje pravo na očinski dopust, u minimalnom trajanju od deset radnih dana. Ovim člankom propisano je da zaposleni ili samozaposleni otac ima pravo na očinski dopust, ovisno o broju rođene djece i to u trajanju od deset radnih dana za jedno dijete, odnosno 15 radnih dana u slučaju višestrukog poroda. Pravo je neprenosivo i otac ga koristi neovisno o radnopravnom statusu majke. Očinski dopust se može koristiti do navršenih šest mjeseci života djeteta, pod uvjetom da korisnik u isto vrijeme i za isto dijete ne koristi jedno od prava propisanih ovim Zakonom.

**Uz članak 17.**

Ovim člankom propisuje se opseg i način korištenja prava na roditeljski dopust zaposlenog i samozaposlenog roditelja te životna dob djeteta od 8 godina do koje se može iskoristiti pravo na roditeljski dopust. Ovo pravo koristi se nakon navršenih šest mjeseci života djeteta i roditelji ga koriste, u pravilu, u jednakom dijelu. Dodatno, ovim člankom propisana je da zaposleni ili samozaposleni otac može koristiti pravo na roditeljski dopust i u slučaju da majka djeteta nije zaposlena ili samozaposlena osoba pod uvjetom da nije koristila, odnosno nije ispunjavala uvjete za korištenje prava na vremenske i novčane potpore prema ovom Zakonu.

**Uz članak 18.**

Ovim člankom propisuje se trajanje roditeljskog dopusta za zaposlene i samozaposlene roditelje, ovisno o broju i redoslijedu rođenja djece. Propisuje se duljina trajanja roditeljskog dopusta od osam mjeseci za prvo i drugo rođeno dijete, odnosno 30 mjeseci za rođene blizance, treće i svako sljedeće dijete. Sukladno Direktivi o ravnoteži između poslovnog i privatnog života roditelja i pružatelja skrbi i o stavljanju izvan snage Direktive Vijeća 2010/18/EU propisano je neprenosivo razdoblje roditeljskog dopusta u trajanju od dva mjeseca.

Ovim člankom propisana su dva neprenosiva mjeseca za mjeseca za dopust za rođene blizance, treće i svako sljedeće dijete. Isto tako, ovim člankom propisana je mogućnost korištenja roditeljskog dopusta od strane roditelja pojedinačno, istodobno ili naizmjenično sukladno dogovoru, a s ciljem veće fleksibilnosti u korištenju prava kao i olakšavanja usklađivanja obiteljskog i poslovnog života. Propisuje se i mogućnost korištenja dopusta u cijelosti ili dijelovima, odnosno najviše dva puta godišnje u trajanju najmanje 30 dana.

Dodatno, izrijekom je propisan roditeljski dopust za dijete koje roditeljima nije isto po redu rođenja te je omogućeno da svaki zaposleni ili samozaposleni roditelj koristi roditeljski dopust u polovici njegovog propisanog trajanja prema redu rođenja djeteta za koje se predmetno pravo koristi.

**Uz članak 19.**

Ovim člankom propisuje se mogućnost korištenja dodatnog rodiljnog dopusta i roditeljskog dopusta kao prava na rad s polovicom punog radnog vremena. Na ovaj način omogućeno je fleksibilnije korištenje prava te se zaposlenim i samozaposlenim roditeljima omogućuje lakše usklađivanje profesionalnih i obiteljskih obveza.

**Uz članak 20.**

Ovim člankom propisuje se pravo zaposlenog ili samozaposlenog roditelja na rada s polovicom punog radnog vremena radi pojačane brige i njege djeteta najduže do treće godine života djeteta, uz uvjet da nije riječ o djetetu s teškoćama u razvoju. Sadržaj pojedinih odredbi koje su prema važećem Zakonu bile propisane podzakonskim propisom (Pravilnik o uvjetima i postupku stjecanja prava na rad u skraćenom radnom vremenu radi pojačane brige i njege djeteta) u odnosu na uvjete i postupak ostvarivanja prava uređuju se u okviru odredbi ovog Zakona, dok će se odredbe kojima se propisuje vrsta bolesti, odnosno stanja djeteta za stjecanje prava i nadalje propisivati podzakonskim propisom. Ovim člankom ovlašćuje se ministar nadležan za zdravstvo da, uz prethodnu suglasnost čelnika tijela državne uprave nadležnog za demografiju, pravilnikom propiše bolesti, odnosno stanja djeteta za stjecanje prava roditelja na rad s polovicom punog radnog vremena radi pojačane brige i njege djeteta.

**Uz članak 21.**

Ovim člankom propisuje se trajanje dopusta zaposlene ili samozaposlene majke za slučaj smrti djeteta koje se određuje u trajanju od tri mjeseca. Uz navedeno, kao novo pravo uvodi se pravo zaposlenog ili samozaposlenog oca koji u slučaju rođenja mrtvog djeteta nije započeo koristiti očinski dopust ili ako dijete umre prije nego što je protekao očinski dopust, da koristi očinski dopust, odnosno nastavi koristiti u preostalom trajanju.

**Uz članak 22.**

Ovim člankom propisuju se iznimke i uvjeti pod kojima se može ostvariti prijenos prava iz sustava rodiljnih i roditeljskih potpora s jednog roditelja na drugog, uz uvažavanje objektivnih obiteljskih, socijalnih i zdravstvenih okolnosti u kojima se nalazi dijete, odnosno drugi roditelj.

**Uz članke 23. do 26.**

Ovim člancima propisuje se opseg prava i način ostvarivanja prava zaposlene i samozaposlene majke na stanku za dojenje djeteta, pravo na dopust trudne radnice ili radnice koja je rodila ili koja doji dijete, pravo na zaštitu od noćnog rada te pravo na slobodan radni dan za prenatalni pregled. Pravo na dopust ostvaruje trudna radnica, radnica koja je rodila ili koja doji dijete ukoliko radi na poslovima štetnim za njezino zdravlje i za zdravlje djeteta koje doji, a poslodavac ne može osigurati rad na drugom odgovarajućem radnom mjestu. Sadržaj odredbi koje su prema važećem Zakonu bile propisane podzakonskim propisom (Pravilnik o uvjetima i postupku ostvarivanja prava na stanku za dojenje djeteta, prava na dopust trudne radnice, prava na dopust radnice koja je rodila i prava na dopust radnice koja doji dijete) uređuju se u okviru odredbi ovoga Zakona.

**Uz članak 27.**

Ovim člankom se propisuje pravo zaposlenog ili samozaposlenog roditelja na mirovanje radnog odnosa do treće godine života djeteta.

**Uz članke 28. do 31.**

U svim navedenim člancima termin „teže smetnje u razvoju“ zamjenjuje s „teškoćama u razvoju“. Ovim člancima propisuje se pravo zaposlenih i samozaposlenih roditelja djeteta s teškoćama u razvoju na dopust do navršene osme godine djetetova života te pravo na rad s polovicom punog radnog vremena koja se koje se može koristiti i nakon navršene osme godine djetetova života, sve dok ta potreba traje, a na temelju nalaza i mišljenja Zavoda za vještačenje, profesionalnu rehabilitaciju i zapošljavanje osoba s invaliditetom. Nadalje, ovim člancima propisuje se opseg prava, definiraju se teškoće u razvoju u smislu ovoga Zakona te uvjeti i postupak za ostvarivanje prava.

Ovim člancima uvodi se kao novina prijelazno razdoblje u kojem zaposleni i samozaposleni roditelj može nastaviti koristiti pravo na dopust za njegu i pravo na rad s polovicom punog radnog vremena u roku od 60 dana nakon što drugom roditelju prestane status zaposlene osobe pod uvjetom da je radni odnos prestao. Sadržaj odredbi koje su prema važećem Zakonu bile propisane podzakonskim propisom (Pravilnik o uvjetima i postupku za stjecanje prava zaposlenog ili samozaposlenog roditelja djeteta s težim smetnjama u razvoju na dopust ili na rad u skraćenom radnom vremenu radi njege djeteta) uređuju se u okviru odredbi ovoga Zakona.

**Uz članak 32.**

Ovim člankom propisuju se iznosi novčanih naknada za zaposlene i samozaposlene korisnike prava iz sustava rodiljnih i roditeljskih potpora. Člankom se propisuje da naknada plaće za zaposlene ili samozaposlene roditelje tijekom korištenja prava na rodiljni dopust iznosi 100 % od osnovice za naknadu plaće utvrđene prema propisima o obveznom zdravstvenom osiguranju

Za očinski dopust, naknada plaće iznosi 100 % od osnovice za naknadu plaće utvrđene prema propisima o obveznom zdravstvenom osiguranju, što je u skladu s Direktivom koja u pogledu očinskog dopusta propisuje da se plaćom ili naknadom jamči dohodak koji je barem jednak onomu što bi radnik primao u slučaju prekida aktivnosti radnika zbog razloga povezanih sa zdravstvenim stanjem radnika.

Ovim člankom propisuje se iznos naknade plaće koja se isplaćuje korisniku za vrijeme korištenja prava na roditeljski dopust na način da naknada plaće za zaposlene ili samozaposlene roditelje tijekom korištenja prava na roditeljski dopust iznosi 100% osnovice za naknadu plaće utvrđene prema propisima o obveznom zdravstvenom osiguranju, ali ne može iznositi više od 225,5 % proračunske osnovice.

Tijekom korištenja roditeljskog dopusta kao prava na rad s polovicom punog radnog vremena propisana je naknada plaće u visini 110 % proračunske osnovice.

Povećava se iznos novčane potpore za zaposlene i samozaposlene roditelje djeteta s teškoćama u razvoju za vrijeme korištenja prava na dopust za njegu djeteta do navršene 8. godine djetetova života sa 70 % proračunske osnovice mjesečno (2.328,20 kuna) na 125 % proračunske osnovice (4.157,50 kuna), čime se na određeni način uvažavaju i preporuke Pravobraniteljice za osobe s invaliditetom i Pravobraniteljice za djecu koje su u više navrata ukazivale na potrebu kako i iznos ove naknade nužno mora pratiti povećanje drugih srodnih naknada iz Zakona. Nadalje, u skladu s povećanjem iznosa naknade plaće za roditelje djeteta s teškoćama u razvoju, na istovjetan način obuhvaćeno je i korištenje prava na rad s polovicom punog radnog vremena radi pojačane njege djeteta te se povećava naknada sa 70 % proračunske osnovice mjesečno (2.328,20 kuna) na 125 % proračunske osnovice (4.157,50 kuna).

Ovim člankom propisuje se i naknada plaće za vrijeme korištenja dopusta za slučaj smrti djeteta (ako zaposlena ili samozaposlena majka rodi mrtvo dijete prije nego što je započela koristiti rodiljni dopust, odnosno ako dijete umre prije nego što je protekao rodiljni ili roditeljski dopust, ima pravo na rodiljni dopust, odnosno u visini 100% od osnovice za naknadu plaće koja ne može za puno radno vrijeme iznositi više od 225,5% proračunske osnovice mjesečno. Isto tako, propisuje se naknada plaće ako zaposleni ili samozaposleni otac, u slučaju rođenja mrtvog djeteta, nije započeo koristiti očinski dopust ili ako dijete umre prije nego što je protekao očinski dopust u visini 100 % od osnovice za naknadu plaće (za puno radno vrijeme).

Ovim člankom mijenja se visina naknade plaće u slučajevima u kojima zaposleni ili samozaposleni roditelj ne ispunjava zakonom propisani uvjet staža osiguranja (prethodno osiguranje) te se predlaže povećanje sa 70 % proračunske osnovice mjesečno (2.328,20 kuna) na 125 % proračunske osnovice (4.157,50 kuna). Istovremeno, u cilju stvaranja povoljnijih uvjeta zaposlenih i samozaposlenih korisnika prava, mijenja se uvjet trajanja prethodnog staža osiguranja vezano uz ostvarivanje prava na novčanu naknadu za vrijeme korištenja prava prema ovom zakonu, na način da se trajanje prethodnog osiguranja smanji (umjesto 9 mjeseci neprekidno predlaže se 6 mjeseci, odnosno umjesto 12 mjeseci s prekidima u posljednje dvije godine predlaže se 9 mjeseci s prekidima u posljednje dvije godine).

Propisano je i povećanje novčane naknade zaposlenog roditelja (osobe na stručnom osposobljavanju za rad bez zasnivanja radnog odnosa; roditelja njegovatelja i osobe koja pruža njegu i pomoć hrvatskom ratnom vojnom invalidu iz Domovinskog rata koji po toj osnovi imaju priznat status osiguranika iz obveznoga zdravstvenog i mirovinskog osiguranja) za vrijeme korištenja prava na rodiljni dopust ili roditeljski dopust ili rada s polovicom punog radnog vremena ili dopusta za slučaj smrti djeteta - koja prema važećem Zakonu iznosi 70 % proračunske osnovice mjesečno (2.328,20 kuna) na 125 % proračunske osnovice (4.175,50 kuna).

Kako bi se pridonijelo poboljšanju uvjeta i kvalitete života obitelji u slučaju rođenja blizanaca, trećeg i svakog sljedećeg djeteta povećavaju se novčane potpore zaposlenih i samozaposlenih roditelja koji koriste roditeljski dopust u trajanju od 30 mjeseci, za rođene blizance, treće i svako sljedeće dijete, odnosno korisnika koji koriste roditeljski dopust u preostalom dijelu roditeljskog dopusta (nakon proteka prvih 6, odnosno 8 mjeseci roditeljskog dopusta), a imajući u vidu da sadašnji iznos od 70 % proračunske osnovice (2.328,20 kuna) ne zadovoljava u dovoljnoj mjeri materijalne potrebe obitelji za vrijeme korištenja ovog prava. Slijedom navedenog, naknada za ovu skupinu korisnika povećava se na 125 % proračunske osnovice (4.175,50 kuna) te se u skladu s povećanjem iznosa naknade plaće navedenog prava, na istovjetan način obuhvaća i korištenje prava na roditeljski dopust za slučaj smrti djeteta, ako je smrt nastupila tijekom korištenja navedenog prava.

**Uz članak 33.**

Ovim člankom propisuje se da zaposleni ili samozaposleni roditelj gubitkom statusa osiguranika u obveznom zdravstvenom i mirovinskom osiguranju gubi i prava s osnove rodiljinog i roditeljskog dopusta. Stavkom 2. predmetnog članka propisuje se mogućnost da u roku 30 dana od gubitka statusa osiguranika korisnik započeto pravo nastavi koristiti kao nezaposleni roditelj ili roditelj izvan sustava rada, uz ispunjenje uvjeta za korištenje prava po toj osnovi sukladno Zakonu. Ponovnim stjecanjem statusa zaposlenog ili samozaposlenog roditelja korisnik može nastaviti koristiti neiskorišteno pravo pod uvjetima i na način propisan za korištenje tih prava.

**Uz članak 34.**

Ovim člankom povisuje se naknada plaće zaposlenom roditelju koji koristi pravo na dopust za njegu djeteta s teškoćama u razvoju do navršene osme godine djetetova života ili pravo na rad s polovicom punog radnog vremena sa dosadašnjih 70 % proračunske osnovice na 125 % proračunske osnovice.

Isto tako, ovim člankom propisuje se naknada plaće za produženo korištenje prava (razdoblje u kojem zaposleni i samozaposleni roditelj može nastaviti koristiti pravo na dopust za njegu i pravo na rad s polovicom punog radnog vremena u roku od 60 dana nakon što drugom roditelju prestane status zaposlene osobe pod uvjetom da je radni odnos prestao uslijed otkaza poslodavca prema propisima kojima se uređuju radni odnosi) koja iznosi 125 % proračunske osnovice. Odredbama ovoga članka na nedvojben način se utvrđuje što se podrazumijeva pod naknadom plaće za propisane slučajeve ili određivanja naknade u slučaju eventualnog neizdavanja isprave o isplaćenoj plaći od strane poslodavca.

Posebno se uređuje ostvarivanje prava samozaposlenog roditelja te naknada koja mu pripada za vrijeme korištenja propisanog prava. Navedeno je nužno distinktivno normirati iz razloga što način određivanja nije istovjetan kod zaposlenih i samozaposlenih korisnika. Ovom odredbom se ovlašćuje čelnik tijela državne uprave nadležan za demografiju da, uz prethodnu suglasnost ministra nadležnog za financije i prethodno pribavljeno mišljenje ravnatelja Zavoda, pravilnikom propiše način obračunavanja i isplate naknade plaće za vrijeme korištenja prava.

Ovim člankom uvodi se novost vezano za situaciju ako zaposleni roditelj ili samozaposleni roditelj za vrijeme korištenja prava na rad s polovicom punog radnog vremena u kalendarskom mjesecu koristi privremenu nesposobnost, odnosno spriječenost za rad prema propisima obveznoga zdravstvenog osiguranja. Zaposlenom ili samozaposlenom roditelji pripada isti iznos novčane naknade kao i u mjesecu koji je prethodio mjesecu u kojem je koristio privremenu nesposobnost, odnosno spriječenost za rad, ako je to za korisnika povoljnije.

**Uz članak 35.**

Ovim člankom propisuje se izvor sredstava iz kojeg se osiguravaju sredstva za isplatu naknada zaposlenim i samozaposlenim korisnicima propisanih prava.

**Uz članak 36.**

Ovim člankom propisuje se pravo korisnika rodiljnog i roditeljskog dopusta na mirovinsko osiguranje sukladno propisima o mirovinskom osiguranju i propisima o obveznim doprinosima.

**Uz članak 37.**

Ovim člankom propisuje se mogućnost ostvarivanja prava u većem opsegu od onog što je propisano ovim Zakonom, a na teret poslodavca. Temelj za to može biti kolektivni ugovor, sporazumi radničkog vijeća i poslodavca, pravilnik o radu i ugovor o radu.

**Uz članke 38. do 40.**

Ovim člancima propisuje se pravo roditelja koji ostvaruju drugi dohodak, roditelja poljoprivrednika i nezaposlenog roditelja na rodiljnu i roditeljsku poštedu od rada te pravo na naknadu za vrijeme korištenja ovog prava. Ovim člancima propisani su uvjeti ostvarivanja prava, trajanje prava, mogućnosti prijenosa prava na oca te visina naknade tijekom korištenja prava.

Člankom 39. stavkom 4. omogućava se korisnicima koji izgube status u obveznom zdravstvenom osiguranju, te im prestaje korištenje prava prema ovom Zakonu, ponovno uspostavljanje nakon stjecanja statusa u obveznom zdravstvenom osiguranju ako nisu istekli propisani rokovi za korištenje prava, odnosno ako nije došlo do promjene u statusu korisnika koja onemogućuju nastavak korištenja prekinutog prava, priznanje prava s danom podnošenja zahtjeva.

Člankom 39. stavkom 5. uvodi se izmjena uvjeta pod kojim nezaposlena majka koja je prekinula pravo na rodiljnu i roditeljsku poštedu od rada zbog zaposlenja i samozaposlenja (pod uvjetom da nije pravo prenijela na oca djeteta) može započeti ili nastaviti koristiti preostali neiskorišteni dio roditeljske poštede od rada kao zaposlena ili samozaposlena majka pod uvjetima iz ovoga Zakona i to ako je provela na radu neprekidno šest mjeseci umjesto dosadašnjih devet mjeseci, koji prethode mjesecu u kojem namjerava započeti koristiti preostali dio neiskorištenog prava. Iz tog razloga i u stavku 6. članka 39. uvodi se istovjetna izmjena uvjeta vremena provedenom na radu smanjujući navedeno razdoblje s dosadašnjih devet na šest mjeseci.

**Uz članke 41. do 43.**

Ovim člancima propisuje se pravo roditelja izvan sustava rada na rodiljnu i roditeljsku brigu od djetetu te pravo na naknadu tijekom korištenja ovog prava. Ovim člancima propisani su uvjeti ostvarivanja prava i njegovo trajanje, mogućnosti prijenosa na oca te visina naknade tijekom korištenja prava.

Člankom 41. stavkom 3. omogućava se korisnicima koji izgube status u obveznom zdravstvenom osiguranju, te im prestaje korištenje prava prema ovom Zakonu, ponovno uspostavljanje nakon stjecanja statusa u obveznom zdravstvenom osiguranju ako nisu istekli propisani rokovi za korištenje prava, odnosno ako nije došlo do promjene u statusu korisnika koja onemogućuju nastavak korištenja prekinutog prava, priznanje prava s danom podnošenja zahtjeva.

Člankom 42. stavkom 5. uvodi se izmjena uvjeta pod kojim majka izvan sustava rada koja je prekinula pravo na rodiljnu i roditeljsku brigu o djetetu zbog zaposlenja i samozaposlenja (pod uvjetom da nije pravo prenijela na oca djeteta) može započeti ili nastaviti koristiti preostali neiskorišteni dio roditeljske brige o djetetu kao zaposlena ili samozaposlena majka pod uvjetima iz ovoga Zakona i to ako je provela na radu neprekidno šest mjeseci umjesto dosadašnjih devet mjeseci, koji prethode mjesecu u kojem namjerava započeti koristiti preostali dio neiskorištenog prava. Iz tog razloga i u stavku 6. članka 39. uvodi se istovjetna izmjena uvjeta vremena provedenom na radu smanjujući navedeno razdoblje s dosadašnjih devet na šest mjeseci.

**Uz članak 44.**

Ovim člankom propisuje se pravo posvojitelja na vremenske i novčane potpore te njihova uvjetovanost radnopravnim statusom korisnika.

**Uz članak 45.**

Ovim člankom propisuju se opći uvjeti za ostvarivanje prava zaposlenog i samozaposlenog posvojitelja na posvojiteljski dopust te duljina trajanja dopusta, ovisno o dobi posvojenika. Dodatno, propisuje se i produljenje dopusta za 60 dana u slučaju posvojenja blizanaca, dvoje ili više djece ili ukoliko dijete posvojenjem postaje treće i svako sljedeće dijete u obitelji ili se radi o djetetu s teškoćama u razvoju. Propisuje se da se prava stječu danom pravomoćnosti rješenja o posvojenju, uz mogućnost određivanja početka korištenja prava. Temeljem ove odredbe korisnici imaju prava iz obveznoga mirovinskog osiguranja i pravo na plaćene doprinose prema posebnim propisima.

Ovim člankom uvodi se novo pravo - pravo na dopust drugog posvojitelja. Zaposleni ili samozaposleni posvojitelj ima pravo na dopust 10 radnih dana za slučaj posvojenja jednog djeteta ili15 radnih dana za slučaj posvojenja blizanaca ili istodobnog posvojenja dvoje ili više djece ili djeteta koje posvojenjem postaje treće ili svako sljedeće dijete u obitelji zaposlenog ili samozaposlenog posvojitelja ili djeteta s teškoćama u razvoju do isteka 6 mjeseci od pravomoćnosti rješenja o posvojenju. Pravo može koristiti neovisno o radnopravnom statusu posvojitelja s kojim ima zajednički posvojeno dijete te pod uvjetom da u isto vrijeme i za isto dijete ne koristi jedno od prava propisanih ovim Zakonom. Za vrijeme korištenja prava prema ovom Zakonu imaju prava iz obveznoga mirovinskog osiguranja i pravo na plaćene doprinose prema posebnim propisima.

**Uz članak 46.**

Ovim člankom propisuje se mogućnost na korištenje prava na roditeljski dopust, po iskorištenju posvojiteljskog dopusta. Pravo na roditeljski dopust može se koristiti za posvojenika do njegove osme godine života.

**Uz članak 47.**

Ovim člankom propisuje se pravo zaposlenog ili samozaposlenog posvojitelja na naknadu plaće za vrijeme korištenja prava na posvojiteljski dopust.

Propisuje se i iznos naknade plaće za vrijeme korištenja novog prava drugog posvojitelja istovjetna naknadi plaće za vrijeme korištenja očinskog dopusta zaposlenog ili samozaposlenog roditelja.

**Uz članak 48.**

Ovim člankom propisuje se pravo osobe koja ostvaruje drugi dohodak ili je poljoprivrednik ili nezaposlena osoba ili osoba izvan sustava rada na posvojiteljsku poštedu od rada ili na posvojiteljsku brigu o djetetu, sukladno odredbama Zakona. Članak propisuje da korisnik posvojiteljske poštede od rada ima prava iz obveznoga mirovinskog osiguranja i pravo na plaćene doprinose prema posebnim propisima.

**Uz članak 49.**

Propisuju se pravo na posvojiteljsku poštedu od rada i posvojiteljsku brigu o djetetu. Navedena prava koriste se za posvojenika do 18. godina starosti u neprekidnom trajanju od 12 mjeseci. Dodatno, propisuje se i produljenje dopusta za 60 dana u slučaju posvojenja blizanaca, posvojenja dvoje ili više djece ili ukoliko dijete posvojenjem postaje treće i svako iduće dijete u obitelji ili se radi o djetetu s teškoćama u razvoju.

Člankom se propisuju i uvjeti pod kojima posvojitelj koji je prekinuo korištenje prava zbog zaposlenja ili samozaposlenja, može započeti ili nastaviti koristiti preostali neiskorišteni dio prava kao zaposleni ili samozaposleni posvojitelj. Uvodi se izmjena uvjeta razdoblja koje posvojitelj mora neprekidno provesti na radu na način da se umjesto devet mjeseci koji prethode mjesecu u kojem namjerava započeti koristiti preostali dio neiskorištenog prava smanjuje na šest.

Iz tog razloga i u stavku 8. članka 49. uvodi se istovjetna izmjena uvjeta vremena provedenom na radu smanjujući navedeno razdoblje s dosadašnjih devet na šest mjeseci.

**Uz članak 50.**

Ovim člankom propisuje se pravo na novčanu naknadu za korisnike prava na posvojiteljsku poštedu od rada i posvojiteljsku brigu o djetetu.

**Uz članke 51. i 52.**

Ovim člancima propisuje se pravo udomitelja na udomiteljski dopust te njihova uvjetovanost ravnopravnim statusom korisnika, duljina trajanja dopusta. Dodatno, propisuju se uvjeti za produljenje dopusta, mogućnost određivanja početka korištenja prava.

**Uz članak 53. do 55.**

Ovim člancima propisuje se pravo na jednokratnu novčanu potporu za novorođeno dijete, uvjeti za ostvarivanje te iznos naknade.

**Uz članak 56.**

Ovim člankom propisuje se način ostvarivanja prava iz ovog Zakona, odnosno da se ostvaruju temeljem rješenja donesenog na osnovu zahtjeva korisnika. Iznimka je propisana za početak korištenja prava na rodiljni dopust koji se veže uz izvješće izabranog doktora zdravstvene zaštite žena u kojem se naznačuje početni datum utvrđene privremene nesposobnosti, odnosno spriječenosti za rad radi korištenja prava. Nadalje, propisuje se da se u postupku primjenjuju odredbe zakona kojim se uređuje opći upravni postupak te se određuju rokovi za podnošenje zahtjeva od strane korisnika.

**Uz članak 57.**

Ovim člankom propisuje se nadležna ustrojstvena jedinica Hrvatskog zavoda za zdravstveno osiguranje kao mjesno nadležna služba za postupanje prema zahtjevima korisnika, Direkcija Zavoda kao drugostupanjsko tijelo, mogućnost pokretanja upravnog spora protiv rješenja te obveza dostavljanja rješenja o pravu poslodavcu zaposlenog roditelja te Hrvatskom zavodu za zapošljavanje kada se radi o pravu nezaposlenog korisnika.

**Uz članak 58.**

Ovim člankom propisuje se obveza podnositelja zamolbe za korištenje prava iz ovog Zakona na podnošenje dokaza koji su uvjet za ostvarivanje traženog prava, obveza Zavoda da po službenoj dužnosti prikuplja podatke o korisniku koji su bitni za odlučivanje o pravu korisnika, a koji se vode kod nadležnih središnjih tijela državne uprave ili javnih službi te obveza tih tijela na dostavu ili stavljanje na raspolaganje traženih podataka.

Dodatno, stavkom 6. propisuje se da u slučaju sumnje da zasnivanje radnog odnosa, odnosno započinjanje s obavljanjem djelatnosti, odnosno zasnivanje radnog odnosa s drugim poslodavcem tijekom korištenja prava nema za svrhu obavljanje poslova u skladu s ugovorom o radu već isključivo ostvarivanje prava iz sustava rodiljnih i roditeljskih potpora, Zavod ima pravo i obvezu, na temelju provedene provjere i prikupljenih dokaza pokrenuti postupak pred nadležnim sudom za osporavanje tako zaključenog ugovora o radu.

**Uz članak 59.**

Ovim člankom propisuje se postupak i način najave korištenja prava od strane zaposlenog roditelja koji namjerava započeti korištenje prava ili koji u tijeku korištenja namjerava mijenjati način korištenja prava. Propisuje se obveza zaposlenog roditelja da korištenje ili promjenu najavi pisanim putem 30 dana prije namjeravanog početka, a poslodavac je na pisanu najavu dužan u roku osam dana izdati pisanu suglasnost o iskazanoj namjeri. Ukoliko poslodavac ne postupi u skladu s tom odredbom, Zavod će zaposlenom roditelju donijeti rješenje o priznavanju prava s odgodom početka korištenja od 30 dana. Za najavu korištenja očinskog dopusta, rok u kojem zaposleni ili samozaposleni otac mora pisano obavijestiti poslodavca je 15 dana prije dana očekivanog poroda ako pravo koristi od dana rođenja djeteta, odnosno najmanje 15 dana prije namjere korištenja prava. Ovim člankom propisuje se i dužnost poslodavca da prilikom određivanja radnog vremena korisnika koji radi s polovicom punog radnog vremena temeljem odredbi ovog Zakona uzme u obzir svrhu korištenja prava, osim ako zbog organizacije rada to nije moguće.

**Uz članak 60.**

Ovim člankom propisuje se obveza korisnika o čijem se pravu odlučuje da dostavi pisanu suglasnost poslodavca.

**Uz članak 61.**

Ovim člankom propisuje se obveza samozaposlenog roditelja da najavi namjeru mijenjanja načina korištenja prava Zavodu.

**Uz članak 62.**

Ovim člankom propisuje se postupak i način ostvarivanja prava drugih korisnika iz ovog Zakona.

**Uz članak 63.**

Ovim člankom propisuje se postupak i rok za ostvarivanje prava na jednokratnu novčanu potporu za novorođeno dijete.

**Uz članak 64.**

Ovim člankom propisuje se obveza korisnika na prijavu svih okolnosti koje mogu utjecati na daljnje korištenje priznatog prava po ovom Zakonu.

**Uz članak 65.**

Ovim člankom propisuje se osnivanje i sastav Povjerenstva za praćenje provedbe ovog Zakona. Propisuje se i ovlast tijela državne uprave nadležnog za demografiju da informira radnike i poslodavce o pravima iz ovoga Zakona te mjerama kojima se promiče usklađivanje poslovnog i obiteljskog života.

**Uz članak 66.**

Ovim člankom propisuje se izvor financiranja prava ostvarenih primjenom odredbi ovog Zakona. Propisuje se da se sredstva osiguravaju u državnom proračunu, izuzev sredstava za naknadu plaće tijekom korištenja prava na rodiljni dopust i za dopust za slučaj smrti djeteta koja se isplaćuju iz sredstava Hrvatskog zavoda za zdravstveno osiguranje te za prava na slobodan radni dan za prenatalni pregled, prava na dopust trudne radnice, radnice koja je rodila ili koja doji dijete te za sva prava koja se ostvaruju u većem opsegu, a koja osigurava poslodavac.

**Uz članke 67. do 69.**

Ovim člancima propisuje se nadzor nad provedbom Zakona i obveza podnošenja izvješća od strane Zavoda kao provedbenog tijela. Nadzor nad radom Zavoda u provedbi ovoga Zakona provodi tijelo državne uprave nadležno za demografiju i to na zahtjev korisnika ili poslodavca, po službenoj dužnosti ili na zahtjev osobe koja ima pravni interes. Propisana je obveza Zavoda kao provedbenog tijela na dostavu godišnjeg izvješća o provedbi i utrošenim sredstvima te mjesečnih izvješća o broju korisnika i utrošenim sredstvima. Propisuje se i obveza vođenja elektroničkog očevidnika korisnika te se ovlašćuje čelnik tijela državne uprave nadležnog za demografiju da pravilnikom propiše sadržaj i način vođenja očevidnika uz prethodno mišljenje ravnatelja Zavoda.

**Uz članak 70.**

Ovim člankom propisuje se obveza korisnika na naknadu štete koja nastane zbog nepripadne i nepravilne isplate novčane potpore te se ovlašćuje Zavod na poduzimanje pravnih radnji.

**Uz članak 71.**

Ovim člankom propisuju se prekršajne kazne za korisnike prava iz ovoga Zakona, poslodavce korisnika prava, odgovorne osobe poslodavca, odgovorne osobe nadležnog središnjeg tijela državne uprave ili tijela jedinica lokalne i područne (regionalne) samouprave, javne ustanove, odnosno drugog nadležnog tijela ili pravne osobe.

Dodatno, proširuje se ovlast Državnog inspektorata u postupanju u odnosu na poslodavca koji priječi zaposlenom posvojitelju korištenje prava na posvojiteljski dopust, odnosno korištenje prava na dopust drugog posvojitelja.

**Uz članak 72.**

Ovim člankom propisuje se nadležnost Državnog inspektorata u obavljanju inspekcijskog nadzora nad provedbom Zakona, odnosno inspektora nadležnih tijela državne uprave, u okviru svoje nadležnosti, sukladno posebnim propisima.

**Uz članak 73.**

Ovim člankom propisuje se mogućnost da jedinice lokalne i područne (regionalne) samouprave pružaju novčane potpore u većem opsegu od propisanog ovim Zakonom ili pružaju pomoć u naravi, a sve u cilju ostvarivanja svrhe ovog Zakona te da svojim općim aktima propišu način i uvjete za ostvarivanje prava roditelja i s njima izjednačenih osoba. Isto se omogućuje vjerskim zajednicama, trgovačkim društvima, udrugama i drugim domaćim i stranim pravnim i fizičkim osobama. Ovom odredbom omogućuje se i osnivanje zaklada koje bi djelovale u skladu sa svrhom Zakona.

**Uz članak 74.**

Ovim člankom propisuje se obveza donošenja provedbenih propisa koji se temelje na ovom Zakonu.

**Uz članak 75.**

Ovim člankom uređuje se primjena provedbenih propisa koji ostaju na snazi do donošenja pravilnika propisanih predloženim zakonom.

**Uz članak 76.**

Ovom odredbom uređuje se pitanje ostvarivanja prava korisnika koji su zatečeni u korištenju prava na naknadu plaće u visini utvrđenoj važećim zakonom na način da se stupanjem na snagu novog Zakona novčana potpora obračunava po službenoj dužnosti u visini utvrđenoj novim Zakonom, koja je za korisnika povoljnija. Na ovaj način postupa se u korist stranke kako bi se ostvario pozitivan učinak na kategorije korisnika zaposlenih i samozaposlenih roditelja kojima se mijenja visina novčane potpore u skladu s odredbama ovog Zakona. Istovremeno, omogućuje se povoljnije postupanje u korist stranke u slučaju korištenja prava na dopust za njegu djeteta do 8. godine života, odnosno nastavak korištenja prava u roku od 60 dana nakon što drugom roditelju prestane status zaposlene osobe pod uvjetom da je radni odnos prestao uslijed otkaza poslodavca prema propisima kojima se uređuju radni odnosi.

**Uz članak 77.**

Ovim člankom propisuje se obveza i rok za provođenje naknadne procjene učinaka ovog Zakona.

**Uz članke 78. i 79.**

Ovim člancima propisuje se prestanak važenja Zakona o rodiljnim i roditeljskim potporama (Narodne novine, br. 85/08., 110/08. - ispravak, 34/11. 54/13., 152/14., 59/17., 37/20. i 85/22.) i stupanje na snagu ovoga zakona.

**Prilozi:**

* Izvješće o provedenom savjetovanju sa zainteresiranom javnošću
* Izjava o usklađenosti prijedloga propisa s pravnom stečevinom Europske unije, s tablicama usporednog prikaza